Lubos na Magpatarawadtawadan | Pag-aadalan\n‘Tokdoan Mo Ako kan Pag-otob kan Saimong Kabotan’\nAn Saindang Sobra Nakahipno sa Kakulangan nin Iba\nItinao ni Jesus an Halimbawa nin Kapakumbabaan\nKultibaron an Espiritu nin Pagigin Mas Hababa\nAno an Kahulogan sa Saimo kan Pagpapatawad nin Dios?\n‘An Pinakamarahay na Mensaheng Nadangog Kasuarin Man’\nAn Torrengbantayan—Pag-aadalan na Edisyon | Nobyembre 2012\nBASAHON SA Afrikaans Albanian Aleman Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Español Estonian Ewe Finnish Georgian Greenlandic Griego Haitian Creole Hapon Hebreo Hiligaynon Hungarian Iloko Indonesian Ingles Italiano Kinyarwanda Kirghiz Koreano Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Pranses Quechua (Ayacucho) Romanian Ruso Sepedi Serbian Sesotho (Lesotho) Setswana Shona Slovak Slovenian Swati Swedish Tagalog Thai Tsonga Turkish Twi Ukrainian Venda Vietnamese Waray-Waray Xhosa Zulu\n“Magpatiriostios, asin magpatarawadtawad.”—COL. 3:13.\nTaano ta dapat kitang magin andam na magpatawad?\nPaano iinilustrar ni Jesus na kaipuhan kitang magin mapagpatawad?\nAnong mga bendisyon an makakamtan niato kun kita lubos na nagpapatarawadtawadan?\n1, 2. Taano ta angay na isip-isipon kun baga andam kang magpatawad?\nTINATABANGAN kita kan nasusurat na Tataramon ni Jehova na maaraman kun ano an pagmansay nia sa kasalan asin kun ano an reaksion nia kun nagkakasala kita. Dakol man an ihinahayag kaiyan manongod sa pagpapatawad. Sa sinundan na artikulo, nanodan ta kun paano an saboot ni David asin Manases nakapahiro ki Jehova na patawadon sinda. An pagbasol asin grabeng kamondoan sa nagibo ninda nagpahiro sa sainda na magtuga, talikdan an maraot nindang mga gibo, asin tunay na magsolsol. Bilang resulta, inoyonan giraray sinda ni Jehova.\n2 Pag-olayan ta sa ibang anggulo an dapit sa pagpapatawad. Ano daw an mamamatean mo ki Manases kun paryente mo an saro sa mga inosenteng biktima nia? Mapapatawad mo daw sia? Angay ngonyan an hapot na iyan huling nabubuhay kita sa kinaban na tampalasan, madahas, asin makasadiri. Kaya taano ta maninigong magmawot an sarong Kristiano na kultibaron an pagigin mapagpatawad? Asin kun ika iniinsulto o nag-aagi nin inhustisya, ano an makakatabang sa saimo na makontrol an namamatean mo, humiro arog kan gusto ni Jehova, asin magin andam na magpatawad?\nKUN TAANO TA KAIPUHAN TANG MAGIN MAPAGPATAWAD\n3-5. (a) Anong ilustrasyon an ginamit ni Jesus tanganing tabangan an mga nagdadangog sa saiya na masabotan na kaipuhan magin mapagpatawad? (b) Ano an punto kan ilustrasyon ni Jesus sa Mateo 18:21-35?\n3 Mahalagang marhay an pagigin andam na patawadon an mga nagkakasala sa sato—miembro man sinda kan Kristianong kongregasyon o bako—tanganing mapagdanay niato an matoninong na relasyon sa mga kapamilya, katood, kapwa tawo, asin ki Jehova. Ipinapahiling kan Kasuratan na kahagadan sa mga Kristiano an pagigin andam na patawadon an iba gurano man sinda kaparateng magkasala sa sato. Tanganing ipahiling na rasonable an kahagadan na ini, naggamit si Jesus nin ilustrasyon manongod sa sarong oripon na may utang.\n4 An utang kan oripon sa saiyang kagurangnan katumbas kan sueldo nin sarong trabahador sa laog nin 60,000,000 na aldaw; alagad, kinanselar iyan kan kagurangnan nia. Pagkatapos, nagluwas an oripon asin nanompongan an kapwa oripon na may utang sa saiya na katumbas sana kan sueldo sa laog nin 100 na aldaw. Nakimaherak an kapwa oripon na tawan pa sia nin panahon, pero ipinabilanggo sia kan oripon na pinatawad sa dakulaon na utang. Ikinaanggot ini kan kagurangnan ninda. ‘Bako daw na maninigong maherak ka man sa saimong kapwa oripon, siring kan pagkaherak ko saimo?’ an hapot kan kagurangnan. ‘Asin an saiyang kagurangnan naanggot, asin itinao nia [an bakong mapagpatawad na oripon] sa mga parapadusa, sagkod na bumayad sia kan bilog na utang.’—Mat. 18:21-34.\n5 Ano an punto ni Jesus sa ilustrasyon? Ini an kongklusyon nia: ‘Siring man an gigibohon saindo kan sakong Amang langitnon, kun sa saindong mga puso dai kamo magpatawad an lambang saro sa saiyang tugang.’ (Mat. 18:35) Malinaw an punto ni Jesus. An nagigibo tang mga kasalan mantang nabubuhay kita na bakong perpekto ebidensia na imposible niatong maabot an mga pamantayan ni Jehova. Alagad, andam siang patawadon kita asin linigon an satong rekord, sabi ngani. Huli kaini, an siisay man na nagmamawot na magin katood ni Jehova obligadong patawadon an mga pagkukulang kan saiyang kapwa. O arog kan sinabi ni Jesus sa Sermon sa Bukid: ‘Kun kamo magpatawad sa mga tawo kan saindang mga sala tumang saindo, an saindong Ama na nasa langit magpapatawad man saindo. Alagad kun kamo dai magpatawad sa mga tawo kan saindang mga sala, an saindong Ama siring man dai magpapatawad kan saindong mga kasalan.’—Mat. 6:14, 15.\n6. Taano ta bako pirmeng madali na magpatawad?\n6 ‘Marahayon iyan,’ an tibaad masabi mo, ‘kaya lang, madalion iyan sabihon pero depisil gibohon.’ Totoo iyan huling parate kitang nagigin emosyonal kun may nagkakasala sa sato. An saro puedeng maanggot, makamate na trinaydor, magmawot nin hustisya o na magbalos pa ngani. Sa katunayan, namamatean kan iba na nungka nindang mapapatawad an nagkasala. Kun arog man kaiyan an namamatean mo, paano mo makukultibar an kahagadan ni Jehova na magin mapagpatawad?\nANALISARON AN SAIMONG NAMAMATEAN\n7, 8. Ano an makakatabang sa saimo na magin mapagpatawad kun nakulgan an boot mo huli sa bakong maboot na paggawe nin iba?\n7 Puedeng magin grabe an mamatean niato kun may nagkasala sa sato o iniisip ta na may nagkasala sa sato. Estudyare an nagin reaksion nin sarong hoben na lalaki, segun sa sarong pag-adal dapit sa pagkaanggot: “Sarong beses . . . sa grabeng kaanggotan, luminuwas ako sa harong na nagsasabing dai na nanggad ako mabalik. Tig-init kaidto asin magayon an panahon kan naglakawlakaw ako sa sarong magayon na kalye, sagkod na luway-luway akong kuminalma asin nalinga huli sa katoninongan saka kagayonan kan lugar, dangan pakatapos nin pirang oras nagpuli akong nagbabasol saka haros garo matunaw.” Arog kan ipinapahiling kan eksperyensiang ini, an pagtao nin panahon sa sadiri na kumalma asin mansayon an situwasyon sa mas rasonableng paagi makakatabang sa saimo na likayan an pagigin bakong mapagpatawad na pagbabasolan mo sa huri.—Sal. 4:4; Tal. 14:29; Sant. 1:19, 20.\n8 Paano kun maraot pa man giraray an boot mo? Analisaron kun taano ta nagkulog an boot mo. Huli daw ta bakong makatanosan an ginibo sa saimo, tibaad dai ka iginalang? O huli daw ta sa pagmate mo tinuyo nin saro na kulgan an boot mo? Talaga daw na maraoton an ginibo nia? An pag-analisar asin pagsabot sa dahilan kan nagin reaksion mo makakatabang sa saimo na isipon kun ano an pinakamarahay asin sono sa Kasuratan na dapat gibohon. (Basahon an Talinhaga 15:28; 17:27.) An siring na pag-isip-isip makakatabang na magin mas rasonable ka asin andam na magpatawad. Sa paggibo kaiyan, dawa ngani tibaad masakit, tinotogotan mo an tataramon nin Dios na siyasaton an ‘mga kaisipan asin mga mawot nin [saimong] puso’ asin giyahan ka na arogon an pagigin mapagpatawad ni Jehova.—Heb. 4:12.\nDAPAT MO DAW NA PERSONALON IYAN?\n9, 10. (a) Ano an tibaad magin reaksion mo kun iniisip mong may nagkasala sa saimo? (b) Ano an magigin epekto sa saimo kun ika magigin positibo asin mapagpatawad?\n9 Dakol na situwasyon sa buhay an puedeng makapaanggot. Halimbawa, mantang nagmamaneho ka, ipamugtak na dikit pang mabangga nin sarong auto an lunadan mo. Ano an magigin reaksion mo? May nabasa ka dapit sa nangyaring mga iriwal sa tinampo kun saen, huli sa grabeng kaanggotan nin saro, inatake nia an saro pang drayber. Pero, bilang Kristiano, seguradong habo mong gibohon an arog kaiyan.\n10 Mas marahay nanggad na mag-isip nguna. Tibaad dapat ka man basolon huling nalingat ka. O tibaad nagkadiperensia an auto kan drayber. An punto kan eksenang ini iyo na puede tang kontrolon an kaanggotan, pagkadesganar, asin iba pang negatibong pagmate kun kita mapagsabot, bukas an isip, asin andam na magpatawad. ‘Dai mo parikason an saimong espiritu sa pagkaanggot,’ an sabi kan Parahulit 7:9, huling ‘an pag-anggot nag-eerok sa mga kablas’ o mangmang. Dai mo gayong pag-personalon an mga bagay. Sa dakol na pagkakataon, bako man palan totoo an tibaad iniisip ta na tinuyo an pagkakasala sa sato; resulta sana iyan nin pagkabakong perpekto o dai pagkasinabotan. Mapadapit sa garo baga bakong maboot na mga ginibo o nasabi sa sato, pagmaigotan na magin bukas an isip, asin magin andam na magpatawad huli sa pagkamoot. Magigin mas maogma ka kun magigibo mo ini.—Basahon an 1 Pedro 4:8.\n‘AN SAINDONG KATONINONGAN MAGBALIK SA SAINDO’\n11. Bilang mga parahayag kan Kahadean, ano an maninigo tang mamatean sa reaksion nin mga tawo sa maogmang bareta?\n11 Paano mo mapagdadanay an pagpupugol sa sadiri kun dai ka iginalang nin sarong tawo mantang naglilingkod ka sa langtad? Kan isugo ni Jesus an 70 parahulit, ininstruksionan nia sinda na sa kada harong na bibisitahon, sabihan an mga yaon duman na lugod mapasainda an katoninongan. ‘Kun igwa dian nin aki nin katoninongan, an saindong katoninongan mapapasaiya,’ an sabi ni Jesus. ‘Alagad kun dai, iyan mabalik sa saindo.’ (Luc. 10:1, 5, 6) Naoogma kita kun naghihimate an mga tawo sa ihinuhulit niato, huling puede sindang makinabang sa dara tang mensahe. Pero, kun beses an mga tawo bakong mapagpatoninong. Kun siring, ano an maninigo tang gibohon? Sinabi ni Jesus na an katoninongan na minamawot niato para sa sainda maninigong magdanay sa sato. Ano man an mangyari, maninigo kitang humale sa kada harong na igwa nin katoninongan sa satong puso, ano man an pagtratar sa sato nin mga tawo. Kun mairitar kita sa bakong maboot na pagtratar, dai niato mapagdadanay an satong katoninongan.\n12. Segun sa sinabi ni Pablo sa Efeso 4:31, 32, paano kita dapat humiro?\n12 Pagmaigotan na mapagdanay an saindong katoninongan sa gabos na situwasyon, bako sana sa Kristianong ministeryo. Siempre, an pagigin andam na patawadon an iba dai nangangahulogan na kaipuhan mong oyonan an sala nindang paggawe o paluwason na dai iyan nakakakulog sa iba. Pero, an pagpapatawad nangangahulogan na hahaleon mo an ano man na paghinanakit huli sa nagibong mga sala asin papagdanayon mo an saimong katoninongan. Pigpaparaisip nin nagkapira an negatibong mga bagay asin kun gurano karaot kan nagin pagtratar sa sainda kaya nawaran sinda nin kaogmahan. Dai mo pagtogotan na kontrolon ka kan siring na kaisipan. Tandaan na dai ka magigin maogma kun matanom ka nin hinanakit. Kun siring, magin mapagpatawad!—Basahon an Efeso 4:31, 32.\nHUMIRO SA PAAGING NAKAKAPAOGMA KI JEHOVA\n13. (a) Paano an sarong Kristiano ‘nagtatambak nin mga baga nin kalayo’ sa payo kan saiyang kaiwal? (b) Ano an puedeng magin resulta kan mahoyong simbag kun may naaanggot sa saimo?\n13 Tibaad may mga panahon na sa pagmate mo matatabangan mo an saro, na bakong marahay an pagtratar sa saimo, na apresyaron an Kristianong mga pamantayan. Si apostol Pablo nagsurat: ‘Kun an saimong kaiwal magutom, pakakana; kun mapaha, painoma; huli ta sa siring na gibo, ika nagtatambak nin mga baga nin kalayo sa saiyang payo. Dai ka magpadaog sa maraot; kundi daogon mo an maraot kan marahay.’ (Roma 12:20, 21) Paagi sa marahay na paggawe kun may mga naaanggot sa saimo, puede mong mapalumoy dawa an pinakamatagas na puso asin mapaluwas an marahay nindang kualidad. Kun ika mapagsabot, may pakikidumamay—may pagkaherak pa ngani—sa nagkasala, posibleng matabangan mo sia na manodan an mga katotoohan sa Biblia. Ano man an reaksion nia, an mahoyong simbag nagtatao nin oportunidad sa indibiduwal na horophoropon an marahay mong paggawe.—1 Ped. 2:12; 3:16.\n14. Gurano man karaot kan nagin pagtratar sa saimo nin saro, taano ta dai ka maninigong magtanom nin hinanakit?\n14 May mga tawo na bakong angay na makaibaiba. Kabilang digdi an dating mga miembro kan kongregasyon pero nagkasala, habong magsolsol, asin itiniwalag. Kun nakulgan ka kan siring na indibiduwal, tibaad masakiton na patawadon sia dawa pa nagsolsol na sia, huling an kulog nin boot garo lugad na nangangaipo nin panahon tanganing magpila. Sa siring na mga kamugtakan, puede mong padagos na hagadon ki Jehova na tabangan kang kultibaron an mapagpatawad na espiritu para sa nagsosolsol na nagkasala. Total, paano mo maaaraman kun ano an nasa puso nin saro? Aram iyan ni Jehova. Sinisiyasat nia an kalaoglaoging mga tendensia nin saro asin mapasensia sa mga nagkakasala. (Sal. 7:9; Tal. 17:3) Iyan an dahilan kun taano ta sinasabi kan Kasuratan: ‘Dai kamo magbalos sa kiisay man nin maraot sa maraot. Maghorophorop kamo kan mga bagay na makakaomaw sa atubang nin gabos na tawo. Kun mahihimo, siring sa maaagod nindo, magkaigwa kamo nin katoninongan sa gabos na tawo. Dai kamo magbalos, mga namomotan ko, kundi tawan nindo nin lugar an kaanggotan nin Dios; huli ta nasusurat, “Sa sako an pagbalos; ako an mabalos, sabi nin Kagurangnan.”’ (Roma 12:17-19) Nasa posisyon ka daw na husgaran an sarong tawo? Dai. (Mat. 7:1, 2) Pero makakapagtiwala ka na may hustisya an Dios.\n15. Ano an maninigo tang marealisar tanganing mabago an satong saboot sa mga nagkasala?\n15 Kun sa paghona mo biktima ka nin inhustisya asin nadedepisilan kang patawadon an nagsolsol nang nagkasala, marahay na girumdomon na sia biktima man. Naeeksperyensiahan man nia an mga epekto kan minanang pagkabakong perpekto. (Roma 3:23) Naheherak si Jehova sa gabos na bakong perpektong tawo. Kun siring, angay na ipamibi an nagkasala. Posibleng marhay na dai kita padagos na maaanggot sa saro na ipinapamibi ta. Asin dai kita maninigong magtanom nin hinanakit dawa sa mga bakong marahay an pagtratar sa sato, arog kan malinaw na sinabi ni Jesus: ‘Mamotan nindo an saindong mga kaiwal, asin ipamibi nindo an mga naglalamag saindo.’—Mat. 5:44.\n16, 17. Kun magdesisyon an Kristianong mga elder na an sarong nagkasala nagsosolsol na, ano an maninigong magin reaksion mo, asin taano?\n16 Kaoyon kan kabotan ni Jehova, ipinagkatiwala sa Kristianong mga elder an paninimbagan na mag-asikaso kan mga kaso nin pagkakasala sa laog kan kongregasyon. Dai aram kan mga tugang na ini an gabos na aram nin Dios, pero hinihingoa ninda na an saindang desisyon kaoyon kan paggiya kan Tataramon nin Dios sa tabang kan banal na espiritu. Huli kaini, an ano man na desisyon ninda sa siring na mga bagay matapos hagadon an tabang ni Jehova sa pamibi nagpapabanaag kan saiyang kaisipan.—Mat. 18:18.\n17 Mahalaga an kaimbodan sa bagay na ini. Kun magdesisyon an mga elder na an saro nagsosolsol na, papatawadon mo daw sia asin ipapahiling na namomotan mo pa man giraray sia? (2 Cor. 2:5-8) Tibaad bako ining madali, nangorogna kun ika biktima kan pagkakasala o paryente kan biktima. Minsan siring, kun magtitiwala ka ki Jehova asin sa saiyang pag-asikaso sa mga bagay-bagay paagi sa kongregasyon, mahiro ka na may kadonongan. Ikakapahiling mo na talagang lubos kang nagpapatawad.—Tal. 3:5, 6.\n18. Anong mga pakinabang an makakamtan mo huli sa lubos na pagpapatawad?\n18 Aram kan mga eksperto sa mental na salud (mental-health) an mga pakinabang nin pagigin andam na magpatawad. Nahahale kaiyan an nakatanom na raot nin boot pati na an nakakapangluyang mga emosyon na nagkakawsa nin helang, asin nakakatabang na magkaigwa nin mas marahay saka mas maogmang relasyon. Sa kabaliktaran, may mga danyos an pagigin bakong andam na magpatawad—maluyang salud, naraot na mga relasyon, tension, asin kadepisilan sa pakikikomunikar. Pero an pinakamahalagang bendisyon kan pagigin andam na magpatawad iyo an marahay na relasyon sa satong langitnon na Ama, si Jehova.—Basahon an Colosas 3:12-14.\nAN TORRENGBANTAYAN—PAG-AADALAN NA EDISYON Nobyembre 2012


Gibo 25 | Bibliya Online | New World Translation\nPagbista ki Pablo sa atubangan ni Festo (1-12)\n“Minaapelar ako ki Cesar!” (11)\nNagkonsulta si Festo ki Hading Agripa (13-22)\n25 Tulong aldaw pagkatapos na mag-abot si Festo sa probinsiya asin magtukaw sa puwesto, nagpasiring siya sa Jerusalem haling Cesarea. 2 Asin an mga panginot na saserdote saka an mga panginot na lalaki kan mga Judio nagpresentar sa saiya nin impormasyon laban ki Pablo. Kaya nagpuon sindang makiulay ki Festo, 3 na naghahagad sa saiya nin pabor na padumanon si Pablo sa Jerusalem. Pero pinaplano nindang tambangan si Pablo asin gadanon mantang nasa dalan. 4 Alagad, nagsimbag si Festo na magdadanay si Pablo sa Cesarea asin na siya man mismo mabalik na tulos duman. 5 Sinabi niya: “Kun sairisay man an mga nanginginot diyan sa saindo, mag-iba sinda sa sako asin duman sinda mag-akusar sa saiya, kun talagang may ginibong maraot an tawong idto.” 6 Kaya pagkatapos niyang magdanay sa lugar ninda nin dai masobra sa walo o sampulong aldaw, nagpasiring siya sa Cesarea, asin kan sunod na aldaw nagtukaw siya sa tukawan nin paghukom asin ipinakua niya si Pablo. 7 Pag-abot ni Pablo, an mga Judio na haling Jerusalem nagtirindog sa palibot niya, asin dakul sindang sinasabing magagabat na akusasyon tumang sa saiya na dai man ninda napapatunayan. 8 Alagad sinabi ni Pablo bilang depensa: “Mayo akong ginibong ano man na kasalan tumang sa Katugunan kan mga Judio o tumang sa templo o tumang ki Cesar.” 9 Huli ta mawot ni Festo na magkaigwa nin marahay na buot sa saiya an mga Judio, sinabi niya bilang simbag ki Pablo: “Ano gusto mong duman ka sa Jerusalem husgaran may koneksiyon sa mga akusasyon na ini mantang nasa presensiya ko?” 10 Alagad suminimbag si Pablo: “Nakatindog ako sa atubangan ni Cesar sa saiyang tukawan nin paghukom, kun sain digdi ako dapat husgaran. Mayo akong salang ginibo sa mga Judio, asin nagigin malinaw na iyan pati na sa saimo. 11 Kun talagang may ginibo akong sala asin may ginibo akong ano man na maninigo sa kagadanan, andam akong magadan; pero kun mayong basehan an mga akusasyon kan mga tawong ini laban sa sako, dai nin deretso an siisay man na itao ako sa sainda tangani sanang paonrahan sinda. Minaapelar ako ki Cesar!” 12 Dangan nakipag-ulay si Festo sa saiyang mga parakonseho, asin pagkatapos kaiyan sinabi niya: “Nag-apelar ka ki Cesar, di maduman ka ki Cesar.” 13 Pakalihis nin nagkapirang aldaw, si Hading Agripa asin si Bernice nag-abot sa Cesarea tanganing dalawon si Festo bilang kortesiya. 14 Huling mapirmi sinda duman nin nagkapirang aldaw, inistorya ni Festo sa hadi an manungod sa kaso ni Pablo, na sinasabi: “Igwa digding presong lalaki na winalat si Felix, 15 asin kan nasa Jerusalem ako an mga panginot na saserdote asin an kamagurangan kan mga Judio nagpresentar nin impormasyon manungod sa saiya, na hinahagad na sentensiyahan ko siya. 16 Pero sinabi ko sa sainda na bakong kauyon kan patakaran nin mga Romano na itao an siisay man na tawo tanganing paonrahan an iba sagkod na dai pa nahahampang kan akusado an mga nag-aakusar sa saiya saka dai pa siya natatawan nin pagkakataon na idepensa an sadiri niya sa irinereklamo sa saiya. 17 Kaya pag-abot ninda digdi, dai ako nag-atraso, asin kan sunod na aldaw nagtukaw ako sa tukawan nin paghukom asin ipinaapod ko an lalaki. 18 Kan magtirindog an mga nagrereklamo laban sa saiya, dai man ninda siya inakusaran nin arin man sa mga mararaot na bagay na pig-iisip kong ginibo niya. 19 May mga isyu man sana sinda laban sa saiya may koneksiyon sa saindang paagi nin pagsamba sa diyos* asin mapadapit sa sarong tawo na an pangaran Jesus, na gadan na pero padagos na pig-iinsistir ni Pablo na buhay daa. 20 Dahil dai ko sigurado kun paano aasikasuhon an isyung ini, hinapot ko siya kun gusto niyang magpasiring sa Jerusalem asin duman husgaran may koneksiyon sa mga akusasyon sa saiya. 21 Alagad kan mag-apelar si Pablo na magdanay nguna sa kustodiya miyentras na hinahalat an desisyon kan Mahal na Emperador, ipinagbuot ko na papagdanayon siyang nakapreso sagkod na maipadara ko siya ki Cesar.” 22 Dangan sinabi ni Agripa ki Festo: “Gusto kong madangog mismo an lalaking iyan.” Sinabi niya: “Sa aga, madadangog mo siya.” 23 Kaya kan sunod na aldaw, nag-abot si Agripa saka Bernice asin nagin magarbo an saindang paglaog sa lugar na tiripunan kaiba an mga komandante militar pati an mga panginot na lalaki sa siyudad; asin sa pagbuot ni Festo, dinara duman si Pablo. 24 Dangan sinabi ni Festo: “Hading Agripa asin kamo gabos na yaon digdi sa kaibanan mi, an tawong ini na nahihiling nindo iyo an ipinepetisyon sa sako kan gabos na namamanwaan na Judio duman sa Jerusalem asin pati digdi, na nagkukururahaw na dai na dapat pagpalawigon pa an saiyang buhay. 25 Alagad naririsa ko na dai siyang ginibong ano man na maninigo sa kagadanan. Kaya kan an tawong ini mag-apelar sa Mahal na Emperador, nagdesisyon akong ipadara siya. 26 Pero dai ko sigurado kun ano an isusurat ko sa sakuyang Kagurangnan* manungod sa saiya. Kaya dinara ko siya sa atubangan nindo gabos, asin partikular na sa saimo, Hading Agripa, tanganing pagkatapos kan hudisyal na pagsiyasat, igwa lamang ako nin maisusurat. 27 Huli ta garo bakong makatanusan na magpadara ako nin sarong preso na dai sinasabi an mga akusasyon laban sa saiya.”\n^ O “sa saindang relihiyon.”\n^ Digdi, an terminong “Kagurangnan” nanunungod sa Emperador kan Roma.


Home / Albay / Albay News / News / Assesment Team kan PhilVolcs, Maabot ngonyan na aldaw\nAssesment Team kan PhilVolcs, Maabot ngonyan na aldaw\nBicol Standard Newspaper Monday, January 15, 2018 Albay, Albay News, News\nSarung team gikan sa Philvolcs Central Office an maabot ngonyan na aldaw sa Albay ngani magtabang sa assesment kan bulkan na significanteng maray para sa decision making kan PDRRMC.\nSegun kay Dr. Cedric Daep, may darang auto pilot na 6 wings drone an mga ini na papalayugon sa ibabaw nin crater ngani mahiling kun anong side kan bulkan an peligroso sa pagbulos kan lava.\nSa ngonyan, sa parteng Brgy Miisi, Daraga, o South West kan bulkan magbubulos an mga natunaw na gapo o lava puon pa kasubanggi.\nPaliwanag ni Daep, kun bumulos nin 4-8kms per day an lava paibaba, maaapekataran na kaini sa mga masunod na aldaw an mga pananom sa pamitisan kan bulkan asin posible an bush fire urog kun mag init an panahon.\nInapod ni Daep na Quiet type of eruption kan lava an nangyayari ngonyan na senyales na mahiwas asin nakakabwelo an anuman na debris na pigbubuga kan bulkan.\nAn siring suboot kaining sitwasyon an maray huli ta kun piot, macausa ini nin mas matinding pagsabog.\nMiyentrastanto, an nasabing assesment team iyo an may kaiba man na mga eksperto sa paggibo nin drone, kun saen, pwede an mga ini magtuturo sa mga CDRRMO/MDRRMO na gumibo nin kabangang milyon na kantidad nin drone alagad 100 mil sana an gagastuson sa materyales.\nAn autopilot drone an importante na maray ngani dae na maggamit nin helicopter sa pagsagibo nin aerial survey na madara pang peligro sa mga sakay kaini.\nKasabay na sa patanid kan Philvolcs an “No Flying” o bawal na pagpalayog kan anuman na aircraft sa ibabaw o harani sa crater kan Mayon. (Vince Villar)\nAssesment Team kan PhilVolcs, Maabot ngonyan na aldaw Reviewed by Bicol Standard Newspaper on Monday, January 15, 2018 Rating: 5


Propriedad kan gobierno dai salbado sa road clearing operations - DILG\nDai salbado an Barangay Hall in the Sky sa brgy. San Marcos, Camaligan, Camarines Sur sa nationwide road clearing operations na direktiba ni Presidente Rodrigo Duterte sa paagi kan Department of Interior and Local Government (DILG).\nSi Secretaryo Eduardo Año, na saro s a mga juespe de honor sa ginibong paglansar kan Naga City Justice Zone kan Septiembre 30 nagpahayag sa miembros kan media na mayong sasantohon an saindang ahencia sa pribado man o sa gobiernong propriedad dapat mayong palibrehon sa road clearing operations.\nAn plaso sa total demolition kan gabos na ulang na estraktura sa mga tinampo nagtapos na kan Septiembre 29 asin magpapadagos an DILG sa implementasyon kan direktiba ni Duterte.\nDakul pang mga waiting shed sa Camarines Sur an pinalibre kan ibang mga LGUs alagad kun susunodon an orden kan DILG na dawa propriedad kan gobierno na ulang sa tinampo dapat garabaon.\nSinabi pa ni Año sainda nang puponan an validations sa lambang lokal na gobierno kun nasunod an orden kan Presidente alagad kun nagsinutil maatubang nin suspension an alcalde maging an barangay kapitan.\nPuon kan Lunes, Septiembre 30 liliboton na kan saindang mga opisina lokal kun nasunod an apat na parametro na kinakabalihan kan inbentaryo, kun nagkaigwa nin aktuwal na road clearing, pagbasura kan ordinansa na nagtutugot sa mga pribadong sektor na maokupar an gilid kan tinampo para sa ano man na negosyo asin kun ano an naging aksyon sa mga nawaran nin puesto.\nKun babasehan an orden kan gobierno nasyonal ciertong apektado an 19 años nang barangay hall na yaon sa itaas kan municipal road.\nAn Brgy. Hall in the Sky na kontruhir kan panahon ni Gobernador Luis Villafuerte kan Camarines Sur asin saro na ngonian na landmark sa banwaan nin Camaligan na magayon an desinyo.\nAlagad sinabi man ni Brgy. Kapitan Susan Agna an edificio dai man nakakaulang sa tinampo asin mayo sindang espasyo asin mayong fondo para sa pagbalyo kan saindang Brgy. Hall oras na hagupon sa direktiba kan DILG.\nPigseguro pa kan DILG Secretary na cacastigohon nin suspension an arin man na alcalde asin barangay kapitan na dai masunod sa orden kan Presidente.


Dijado na an mga paraoma kumpara sa mga paratanuman nin burak sa barangay Pacol, Ciudad nin Naga huli ta inaabot nin triple an saindang ganansia alagad an paratanum nin paroy padagos nang nalulugi sa ngonian epekto kan hababang presyo kan paroy.\nBinabasol kan paraoma iyo an Rice Tariffication law kan administrasyon ni Presidente Duterte na nagpabagsak kan presyo kan paroy alagad halangkaw man giraray an presyo kan commercial rice sa mercado.\nSi Mercy Banog, paratanum nin burak sa Kilometro Nieve sa brgy. Pacol nag-osipon sa Bicol Mail na igwa sana siyang 600 metros cuadradong lote na kinakapitalan nin P45 mil, kabali na si gastos sa pagpahilamon, abuno asin pang spray sa insikto alagad kun marhay an saindang pag-ani inaabot nin doble hasta triple an saindang ganansa na dakulang tabang sa saindang pagbuhay sa familia asin pagpa-escuela kan saindang mga aki.\nBako lang panahon nin tudos los santos rinibong nagbabakal nin burak maging cada panahon nin Febrero huli kan Valentine day, bulan nin Abril maging Deciembre asin nagsusuplay pa sinda sa mga manlaen-laen na klaseng burak sa mercado cada semana asin igwa pang nagdadayong parokyano.\nSaiyang sinabi na decada nang igwa sindang flower plantation puon pa kan saindang magurang asin lolahon digdi na nabubuhay asin sagcod ngonian saindang pigpapadagos.\nMaging si Pacol brgy. Kapitan Josue Perez nag-envuelto naman sa pagtanum burak.\nSi Tess Cielo, presidente kan Amihan Organisasyon ng Kababaihang Magsasaka sa Camarines Sur nagsabi na disganado na an mga paratanum nin paroy sa gobierno huli sa implementasyon kan Rice Tariffication Law dai man ini nakatabang sa saindang sektor envez nagparuro sa pagbuhay asin an pinapa-asenso sana iyo an dati nang milyonaryong rice traders.\nDawa marhay pa an tubo kan paroy kun igwa man ganansa dikit sanang cantidad mas marhay na igwa sindang suplay nin bagas pang aroaldaw, si ibang sobrang paroy dinadara sa kumprada alagad lugi sa hababang presyo.\nIgwa man nin mga insidente na tarablado sana sa saindang gastos.\nPigbabasol pa ninda an Department of Agrarian Reform huli ta mayo man nangyayari sa mga kumbersyon nin kaomahan kaya nagkukulang na an produksyon nin paroy.\nSa pag-aadal an produksyon nin bagas padagos na nagbababa mantang padagos man an paglangkaw kan populasyon alagad an rice self-sufficiency ratio nagbaba sa 86.17 por ciento kan nagtalikod na taon hali sa 93.44 por ciento kan 2017. (DPA)


RA 9255 (BIKOL) :: CAMARINES SUR\nAno an RA 9255?\nAn RA 9255 iyo an ley na nagtutugot sa mga ilehitimong mga aki na gamitun an apelyido kan saindang ama kun sinda binibisto kain sa sarung kasuratan. Inaamiendahan kan ley na ini an Articulo 176 kan Executive Order No.209 o an Family Code of the Philippines.\nAn ley na ini pinirmahan ni Presidente Gloria Macapagal Arroyo can Pebrero 24, 2004 asin nagkaigwa nin bisa kan Marso 19, 2004, quince dias (15 days) an nakalihis matapos ini maisa periodico sa Manila Times asin Malaya.\nInaprobahan an Implementing Rules and Regulation (IRR) kan petsa 18 kan May, 2004 asin nagkaigwa nin bias kan kan petsa 2 kan Hunyo 2004, quince dias (15 days) an nakalihis matapos ini maipasa periodico sa Manila Times.\nAno an sakop kan RA 9255?\nAn ley na ini para sa gabos na ilehitimong mga aki na namundag antes o pagkatapos na maging epektibo ang RA9255. An ley na ini sakop an gabos na nakarehistro o dae nakarehistro na pagkamundag kun saen ilehitimo an mga aki asin naggagamit kan apelyido kan saindang ina.\nAno an mga kaipohan para magamit kan ilehitimong aki an apelyido kan saiyang ama?\nAn kaipohan digdi sarung documento, pribado o publico, na nagpapatunay kan pagbisto o pag-ako kan ama sa aki. An mga documentong ini, iyo an AFFIDAVIT sa likod kan Certificate of Live Birth (COLB), sarung separadong pampublicong document na ginibo kan ama, o sarung pribadong documento sa paagi kan surat-kamot na nagpapaabot kan tudok sa boot na pagbisto kan ama sa aki. Sa kasong ini dapat an documento surat-kamot asin pirmadong gayo mismo kan ama.\nGinagamit ang Affidavit to Use the Surmane of the Father (AUSF) kun an instrument sa pagbisto kan ama sa aki pinaagi sa pribadong surat kamot o kun an pagkamundag dati nang nairehistro sa apelyido kan ina, inako man kan ama o dae.\nPara sa instrumentong inagi sa pribadong surat-kamot, iba pang mga documento an kaipohan na isumitir para isuporta digdi. Partikularmente, an pagsumite kan duwa (2) sa arin man sa minasunod an kaipohan:\nRekord sa empleo\nRekord sa SSS/GSIS\nCertipikasyon kan pagiging miembro sa anuman na organization\nAn pagtugot kan aki kaipuhan man kun an aki 18 años na pataas kan ini binisto kan ama.\nSiisay an puede mag-file?\nAn ama, ina, aki kun nasa legal na edad, o ang nagtitindog na pangaduwang magurang (guardian) puede magfile kan pampublicong document o an AUSF para magamit kan aki ang apelyido kan ama.\nSaen isusumite an pampublicong documento o an AUSF?\nKun an aki ipinamundag sa Pilipinas asin an pampublicong documento o an AUSF ginibo sa Pilipinas, an pampublicong documento o an AUSF irerehistro sa LCRO kun saen an aki namundag/nakarehistro.\nKun an aki namundag sa Pilipinas asin an pampublicong documento o an AUSF ginibo sa luwas kan Pilipinas, an pampublicong document o an AUSF irerehistro sa LCRO kan Manila.\nKun an aki namundag sa luwas kan Pilipinas asin an pampublicong documento o an AUSF ginibo sa laog o luwas kan Pilipinas, an pampublicong document o an AUSF irerehistro sa LCRO kan Manila.\nMatapos mairehistro an pampublicong documento o an AUSF, an LCRO kan lugar kan kapangakian malaag kan mga bagong entrada sa libro kan rehistro (registry book). Sa mga namundag sa luwas kan Pilipinas, an paglaag kan mga bagong entrada sa documento gigibohon kan OCRG.\nNuarin puede isumite an pampublicong documento o an AUSF?\nAn pagbisto sa aki o pag-ako sa aki na pinaagi sa pampublicong documento puera pa sa documento nin pagkamundag (record of birth) o an AUSF, irerehistro sa laog nin biente dias (20 days) puon sa petsa kan pagkagibo (date of execution).\nMagagamit daw kan ilehitimong aki an apelyido kan saiyang ama susog sa RA9255 kun an saiyang ina bako pa 18 años kan siya namundag?\nIyo, kaipohan na an ama kan aki binibisto siya o nag-aako kan pagiging ama kan aki.\nSa mga nakarehistro na pagkamundag, an orihinal daw na apelyido kan aki sa COLB, mariribayan o maikokorehar matapos an RA9255?\nDae, mayong entrada sa COLB an mariribayan o maikokorehar. An apelyido kan ama na gagamiton kan aki isusurat kan LCRO bilang remarks o annotation sa espasyo sa COLB para igdi.\nSa mga namundag na ilehitimo na irerehistro pa sana, magamit daw tulos kan aki an apelyido kan ama?\nIyo, kun an ama nagibo nin affidavit of admission of paternity sa oras kan pagpaparehistro.\nPano makakakua nin copya kan annotated na documento sa OCRG?\nAn copya kan annotated na documento na nag agi sa RA9255 makukua sa OCRG matapos magsumite kan mga minasunod na documento.\nCertified copy kan orihinal na COLB ( mayong annotation)\nCopya kan annotated na documento\nCertified copy kan pampublicong documento asin AUSF o an iba pang pansupportang documento asin an consenso kan aki, kun siya 18 años pataas.\nGurano an bayad sa pagproceso kan annotated na documento?\nPhP 125 an bayad kaini.\n2010 NSOCAMSUR. All Rights Reserved.


2 estudyanteng makikibaile, binadil sa Masbate - BICOL STANDARD | Bicol News\nHome Bicol News Masbate 2 estudyanteng makikibaile, binadil sa Masbate\n2 estudyanteng makikibaile, binadil sa Masbate\nAroroy, Masbate – Saro na naman na incidente nin pambabadil an nangyari sa Barangay Managanaga, banwaang ini.\nSa report hale sa oficina ni Police Inspector Malou Calubaquib kan PRO5, poco mas o menos alas 11:00 nin bangui, kan binadil si Rey Yamson Nonsol, 20 anyos asin si Delmar Cabarles, 21 anyos.\nAn duwa pareho estudiante sa Barangay Nabongsoran.\nSuboot, naglalakaw an mga nasabing soltero pasiring sa sarong barailehan sa Barangay Managanaga kan mangyari an incidente.\nAlagad, kan makaabot an duwa sa atubangan kan Rancho Elesa, na harane na sa lugar na saindang dumanan, duwang lalaki na pareho nakalunad sa motorsiklo, an nagpondo sa tungod ninda. Dagos na pinutokan kan saindang darang badil si Nonsol asin Cabarles.\nMarikas na nagdurulag an mga sospechado, pasiring sa direksyon na dae madeterminaran kan mga nakamasid kan pangyayari.\nSi Nonsol, gadan tulos sa lugar kan incidente, mantang si Cabarles idinalagan pa sa Masbate Provincial Hospital.\nHuli sa makuring tama sa saiyang lawas, binawian man guiraray siya nin buhay.\nAn motibo sa pag gadan kan duwa, dae pa aram kan mgas imbestigador, sagkod ngonian.\n2 estudyanteng makikibaile, binadil sa Masbate Reviewed by Bicol Standard on Tuesday, October 28, 2014 Rating: 5\nTags : Bicol News Masbate


Bakong bomba kundi gatas an laog kan bag na pigsuspechahan may laog na explosives - BICOL STANDARD | Bicol News\nHome Masbate News Region Bakong bomba kundi gatas an laog kan bag na pigsuspechahan may laog na explosives\nBakong bomba kundi gatas an laog kan bag na pigsuspechahan may laog na explosives\nMASBATE CITY September 5, 2016 (Bicol Standard) – Wow, mali! – ini an maka-ngirit, alagad pwedeng magunuan nin adal kan mga tao, orog na sa panahon na naglilikay an gabos sa pwedeng efecto kan pagsakyada kan mga soldados sa Mindanao.\nSabi sa report, nagkasiribot an mga pulis digdi kan makarecibe sinda nin apod sa telephono hale ki PO2 Ernesto L. Enaje, na nagsasabe na may apat na mga dae nabistong lalaki an may i-winalat na dakulang “nylon bag”, sa Junrose Trading.\nNamumugtak ini sa Sector 1, Quezon St., Brgy. Kalipay digdi.\nSegun sa mga awtoridad, kan makaabot sainda an informasyon, hidaling nagresponde an mga pulis.\nIni para verificaron kun totoo an report, huli kan makahadit na sitwasyon sa nangyaring pagpaboag nin bomba sa Davao City, na ikinagadan nin 15 personas asin dakul na iba pa an nagkakurolgan.\nMientrastanto, bilang SOP (standard operating procedure) kan mga awtoridad, nagbugtak tulos sinda nin perimeter line na maserveng barrikada, para maging salvado an mga pwedeng mag-osyoso sa lugar.\nSiring man, nagbugtak pa nin command post, para sa nasambit na ipigreport na problema.\nMientras na naghahalat kan pag-abot kan team kan Explosives and Ordinance Divicion (EOD) pinaseguro kan mga awtoridad na mayong mangyari remalaso, na pwedeng magresulta sa pagbuag nin bomba, kun totoo si sumbong.\nPoco mas o menos alas 10:40 nin aga, pinabuag na kan mga miembros kan EOD si mga nakua ninda pigtutubodan na bomba.\nAlagad, nabigla an mga awtoridad kan an laog kan dakulang nylon bag mga saradit na lata-lata, na an laog gatas na pulbos man sana.\nNagluluwas sa imbestigasyon na kan sinambit na aldaw, sinitar ni Kim Verano Esquillo, an kagsadire kan tindahan, an 4 na mga tao na naghapit sa sainda.\nAn sabi, nakilagan si 4, kaya marikas sindang nagdurulagan, walat si mga laog sa bag.\nMientrastanto, si mga dara-dara ninda iwinalat na lugod sa tindahan ni Kim.\nNadiskubre kan mga awtoridad na an pigkasiribotan na laog kan nylon bag mga pulbos na gatas sana man.\nBakong bomba kundi gatas an laog kan bag na pigsuspechahan may laog na explosives Reviewed by Bicol Standard on Monday, September 05, 2016 Rating: 5\nTags : Masbate News Region


Tataramon - Wikipedia\n(Pinagbalikwat gikan sa Lenggwahe)\nAn tataramon, taramon, o lenggwahe (Ingles: language) iyo sarong kabtang nin komunikasyon na ginagamit aroaldaw. Saro ining sistema na binibilog nin pagpatalubo, pag-ako, pagpangataman asin paggamit nin mga sistema kan komunikasyon, partikularmente an kakayahan kan tawo na pakikipag-ulay sa kapwa. Katiriponan ini nin mga simbolo, tanog asin mga katakod na kurit tanganing maipahayag an mawot na sabihon kan kaisipan.\nMga estudyanteng nakikipagtalasan sa paagi kan pag-aaratubangan asin pag-urulayan.\nSarong lalaki asin babaeng nakikipagugnayan sa paagi kan mga sinyal nin kamot.\nAn cuneiform an saro sa mga nalalamang suanoy na porma nin nakasurat na tataramon.\nInaapod na lingwistika an siyentipikong pag-adal kan tataramon. An mga kahapotan dapit sa pilosopiya kan tataramon siring kun an tataramon kayang tumbasan an eksperyensya, pinagdiskutiran kaamayan pa kan panahon ni Gorgias asin Platon kan suanoy na Gresya. Pagtubod kan mga pilosopo siring ni Rousseau na an tataramon gikan sa pagmati mantang an iba siring ni Kant tinungkosan na gikan ini sa isip. An mga pilosopo kan ika-20ng siglo siring ni Wittgenstein tinugkosan na an pilosopiya saro nanggad pag-adal kan tataramon. Kabali sa mga harigi sa lingwistika iyo si Ferdinand de Saussure asin Noam Chomsky.\nIpinapamugtak na yaon sa 5,000 sundo 7,000 an bilang kan mga tataramon kan tao sa kinaban. Alagad, an tamang estimasyon na ini depende sa kun ano pagkakaiba kan mga tataramon asin diyalekto. An mga natural na lengwahe tinataram o isinusurat, alagad arin man na tataramon maibubugtak sa ikaduwang medya gamit an pandangog, panghiling o panhimating mga istimyula siring kan pagsurat, pagtagoy, pagsimbolo o braille kan mga buta.\nNag-ugat an katagang tataramon gikan sana man sa taram na boot man sabihon sa Ingles to speak. Mantang gikan naman sa Espanyol an lengwahe na gikan man sa katagang lingua kan Latin, na an boot sabihon dila nin huli ta nagagamit an dila sa pagmukna nin dakol na kombinasyon nin mga tanog. An tataramon sa mahiwas kaining kahulugan iyo an ano man na porma nin pagpapaabot nin pagmati o ekspresyon, igwang tanog o mayo, alagad kadaklan igwa.\nMga porma kan tataramonLiwaton\nPinakasimple an paggamit kan mga tataramon o an pagtaram sa mga porma kan tataramon. Alagad kabali man digdi an pasurat na porma, pasenyal na tataramon, musika, arte nin pagpinta, pagbayle, siring man matematika. Tataramon gabos an mga ini kun gagamiton an mahiwas na pakahulugan kaini. Sa ibang pagkakataon, inaapod an tataramon na man na dila (piguratibo, inang dila o dilang kinagimatan), taramon, lengwahe, diyalekto, o lingo (tataramon kan sarong grupo).\nKabali an mga minasunod sa mga kalebelan kan tataramon:\nKolokyal/pangnasyon - ordinaryong tataramon na piggagamit kan mga kaakian sa saindang pang-oro-aldaw na pakikipag-ulay na kadalasang talingkas na pinagsasama an mga tataramon na Ingles asin Filipino\nKolokyalismong parati - piggagamit na taramong may "Tagles"\nKolokyalismong may tali - piggagamit sa laog kan eskwelahan o paadalan\nProbinyanon/Pamprobinsiya - tataramon na piggagamit kan sarong partikular na lugar o pook.\nPabalbal/balbal (taramong kalye) - pinakahababang tipo nin tataramon na piggagamit kan tawo, na nabuo sa kamawotan kan sarong partikular na grupo na nagkakaigwa nin sadiring pagkakakilanlan. Pwedeng nabuo ini sa pag-baliktad kan mga katagang Kolokyal/pangnasyon.\nPangliteratura/literatura - tataramon na minasunod sa ley kan balanghayan asin retorika.\nPinaghugot gikan sa "https://bcl.wikipedia.org/w/index.php?title=Tataramon&oldid=203917"\nLast edited on 4 Abril 2021, at 07:02\nHuring pigliwat an pahinang ini kan 4 Abril 2021, alas 07:02.


DENR Bicol Liwat Nagpatanid Laban Sa Pag-Ooring\nAn Department of Environment and Natural Resources Bicol liwat nagtao nin patanid sa publiko na likayan an iligal na pag-ooring ki kahoy dahilan ta tumang ini sa Presidential Decree bilang 705 o an Forestry Reform Code kan Pilipinas.\nTinawan nin doon ni Regional Executive Director Gilbert Gonzales an lagdoan na pag-ooring ki kahoy na nanonotaran sa rehiyon kun saen kadakul naman an nagkadarakop na nagsusuhay sa nasabing leye.\nSosog sa P-D 705, an siisay man na madadakop na nagpuputol, namumunpon, nagkokolekta o hinahale an kahoy sa kadlagan, sa alienable o disposable lands o dawa sa daga na pribadong pagsadiri, na dae nin nagkakanigong permiso, otorisasyon o kakusgan, pwedeng mapadusahan nin siring sa penalidad na ipinapataw sa kasong qualified theft o kwalipikadong panghahabon.\nSaiyang sinabi na an siisay man na madadakop na nasa pagsadiri an mga sinakong oring na kahoy pigkokonsederang iyo an may sala.\nSiring man, an behekulong kinargahan, bilang kasangkapan sa pagsagibo kan krimen, kukumpiskaron asin ipapa-irarom sa kustodiya kan gobyerno sa paagi kan D-E-N-R, saka an pagsagibo nin imbestigasyon. An gabos na kumpiskadong oring na kahoydangan an behekulo isasa-irarom sa Administrative Confiscation Proceedings o A-C-P, kasunod an pagsasangat nin kaso kriminal sa respetibong korte, paliwanag ni RED Gonzales.\nIdinugang pa ni Director Gonzales na an pag-ooring nagkakawsa nin danyos sa kadlagan asin kapalibutan. Pwede magkua ki permit sa CENRO tanganing magkaigwa ki kakusgan na oringon an mga parte ki kahoy buda libreng maibyahe an mga ini.\nBroadcast Release: February 17, 2014


Wikipedia:WikiProyekto Tataramon - Wikipedia\nNakadirekta digdi an "Wikipedia: tataramon". Para sa ibang gamit, hilingon an Wikipedia: tataramon (klaripikasyon).\nHanapon an sarong tataramon\nIbugtak an kodigo nin ISO 639 tanganing mahanap an tamang artikulo nin tataramon\n(Pakiulay na isumbong an arinman na salang mga takod\nsa pahina nin urulay na ini)\nSararo, an walong mga nasyon na pula iyo an naglalaog nin lagpas sa 50% nin mga tataramon sa bilog na kinaban. An mga lugar na may asul iyo an magkakailain na marhay na tataramon sa bilog na kinaban, asin an mga kinamumugtakan kan kadaklan sa mga delikado na mawara na tataramon sa bilog na kinaban.\nMaugmang pag-abot sa WikiProyekto Tataramon! Saro ining WikiProyekto na pigmokna para sa paggibo asin pagpapaurog nin mga artikulong manungod sa tataramon asin diyalekto sa bilog na kinaban sa Bikol Wikipedia.\nAn proyektong ini mawot hamanon an sa Bikol Wikipedia.\nMga katuyuhan kan proyekto[baguhon an source]\nPag-organisa asin paglista nin mga artikulong manungod sa tataramon na may preperensya na: (1) Kabikolan (2) Filipinas (3) Kinaban\nSarong pagsurat na manongod sa tataramon kun sain mapabisto ini sa bilog na kinaban.\nMakatabang sa pagpapadakul, pagpaparambong asin pagpapaurog nin mga artikulo sa Bikol Wikipedia.\nHilingon man[baguhon an source]\nAn Wikimedia Commons igwa nin medya dapit sa Tataramon.\nTataramon - artikulo sa Bikol Wikipedia\n - bersyon kaini sa tataramon na Ingles\nKinua sa "https://bcl.wikipedia.org/w/index.php?title=Wikipedia:WikiProyekto_Tataramon&oldid=215503"\nHuring binago an pahinang ini kaitong 1 Oktubre 2021, alas 04:17.


Home / Bicol News / Naga City / News / 82 anyos na gurang, inagawan purcelas sa Naga City\n82 anyos na gurang, inagawan purcelas sa Naga City\nBicol Standard Newspaper Thursday, August 15, 2019 Bicol News, Naga City, News\nNAGA CITY (Bicol Standard) -- Sarong 82 anyos na gurang na babae an nagreklamo sa pulis pakatapos agawon an saiyang sulot na purcelas na kantidad P30,000, kan siya maglunad sa tricycle sa tungod kan People's Mall, digdi.\nAn biktima iyo si Francia San Buenaventura nagsumbong sa pulis na poco mas o menos alas 7:25 nin aga, nabigla siya kan mag rani an sarong lalaki na dai niya bisto asin fuersahan na agawon an sulot niyang purcelas.\nMarikas na nagdalagan padulag sa direksyon kan ground floor kan Naga City People's Mall an dai nabistong lalaki na dagos nang nawara sa pagheling kan biktima.\nMientrastanto, an biktima ipina blotter an nangyari saiya, kaya an pulis nag gibo nin paagui tangani na mahanap an snatcher.\nSabi kan imbestigador kan pulis, pig review ninda tulos an CCTV footage kan Naga City People's Mall asin malinaw na nabisto an parahabon.\nPinangaranan kan pulis na an nag agaw kan purcelas kan gurang iyo si Rey Bernal y Martillano, nasa mayor de edad, residente kan Zone 5, Brgy. Igualdad.\nHastang sinusurat an baretang ini dai pa nadudukayan kan pulis an suspechado, na padagos hinahanap ngonian.\nAfuera kan incidenteng ini, igwa pang mga naenot na reklamong pinaabot sa pulis dapit sa operasyon kan mga paradukop asin para salisi sa parte kan Naga City People's Mall.\nAn siring na clase nin krimen parateng nangyayari digdi kun madali nang mag abot an Penafrancia Fiesta na dakul na asin siribot an mga tawo sa pagsaod.\n82 anyos na gurang, inagawan purcelas sa Naga City Reviewed by Bicol Standard Newspaper on Thursday, August 15, 2019 Rating: 5


Mag-ngayo-ngayo kita sa Kagurangnan na tawan kita nin malinaw asin tamang pasabong kun sairisay an dapat botohan na matukaw bilang miembros kan Senado, kan Camara de Representante asin sa mga gobyerno lokal arog kan mga alkalde asin gobernador.\nMaski ngani dai kita mapili nin Presidente asin Vice Presidente pero an mga pipilion ta ngonyan na eleksyon iyo an madetirminar kun baga magkakaigwa kita nin tunay na pagbabago poon sa ley fundamental sagkod sistema asin porma kan gobyerno. Sinda man an maimfluwensya sa mga namamanwaan na magreporma kan mga ugali asin actitud sa buhay.\nMayo man talagang marhay o maraot na kandidato, mayo man talagang maraot na plataforma de gobierno, an gabos na nagyayari sa bilog na kinaban, marhay o maraot, ugay nin mahal na Diyos.\nAn presenteng kamurogtakan iyo an inaapod na status quo. May ogma sa kamugtakan ngonian, igwa man namumundo.\nMas diit an marhay an buhay o mayaman, mas dakol an tios o pobre.\nAntes kan martial aw kan dekada 60 kan nakaaguing siglo, 10 % sana kan populasyon kan Pilipinas an mayayaman, an 90% pobre.\nNgonyan na mga ngonyan 107 milliones na an populasyon kan Pilipinas, iyo man guiraray 10% sana an mayayaman, 90% an tios.\nAn mayorya kan mga Pilipino gusto na nin pagbabago bako lang kan mga lalawgon kan mga politico asin opisyales kan goyerno, kundi kan saindang mga ugali---mayong kurapsyon, toltol na na padalagan kan gobyerno, honesto, mayong droga,toltol na serbisyo publiko.\nAn maguiguin resulta kan eleksyon sa Lunes Iyo an maasegurar kan pagbabago asin reporma kan satong pa sistema.\nIndepiendenteng Pilipinas, mayong kaiwal, gabos amigo, Amerika man o China o Russia, maski pa Iran o North Korea.\nBurunyog an gabos na Pilipino sa Luzon Bisaya asin Mindanao, Kristiyano, Katoliko o Muslim, Fundamentalists o Iglesia ni Cristo o El Shaddai dapat magkasararo, ta saro man lang an satuyang diyos Diyos na tinutubod.\nTrangkelo, mayong iriwal asin nagkakamenoroot-mootan bilang mga tao asin namamanwaan. Iyan an ibubunga kan eleksyon na ini. ***** An director kan politika sa Naga asin tercerdisdrito kan Camarines Sur garo si Vice Presidente Lenie Robredo. Siya an nasusunod. Siya an masusunod.\nSa provincia kan Camarines Sur an mga direktor/ producer kan drama sa politika iyo an mga dinastiya ninda Villafuerte asin Andaya. Sinda an nasusunod. Sinda an masusunod. Mayo nang dinastiya an Alfelor asin Fuentebella. Example: Lhabas Reyes versus Flores-Flores sa Milaor saka Embot versus Borja sa Bonbon na pareho Villafuerte na Andaya pa and vice –versa. ***** An ralaban kan eleksyon sa Lunes, Mayo 13, 2019 ralaban kan mayaman, may inadalan, eruigwahon, elitista o class kontra sa mayo, ordinaryong namamanwaan o wa class. Kumpletong gadjets versus mayong gadyet dai pa tataong maggamit. Aramon ta an resulta paka eleksyon . Mientras tanto, mamibi kita.


HELAMAN TSAPTER 7\nAN PROPESIYA NI NEPHI, AN AKENG LALAKE NI HELAMAN- An Diyos pinagtakot an mga katawohan nin Nephi na siya mabisita sainda na may kaanggutan, para sa saindang bulanos na pagkapahamak laen lang kun sinda magsosolsol kan saindang kadaendatahan. An Diyos nagpadusa sa mga katawohan nin Nephi sa paagi nin pestelensiya; sinda nagsolsol asin nagbalik saiya. Si Samuel, sarong Lamanita, nagpropesiya sa mga Nephita. Kairiba kan Tsapter 7 hanggan 16 inklusibo.\nSi Nephi pinagsikwal sa may hiraga asin nagbalik sa Zarahemla--- Siya nagpangadye sa saiyang hardin na torre asin nangapudan sa mga katawohan na magsolsol o mapara.\nHilnga, ngonian ini nangyaring naglipas na sa ika saisenta asin siyam na taon kan pagpapamahala nin mga huwes sa mga katawohan nin mga Nephita, na si Nephi, akeng lalake ni Helaman, nagbalik sa daga nin Zarahemla gikan sa kadagaan sa may hiragang parte.\n2 Nin huli ta siya kairiba kaidto nin mga katawohan na yaraon sa kadagaan sa may hiragang parte, asin nagbalangibog kan tataramon nin Diyos sa sainda, asin nagpropesiya nin kadakul na mga bagay sa sainda;\n3 Asin saindang pinagsikwal an gabos niyang mga tataramon, na tanganin baya siya dae na maki-iba sa pag-iriba ninda, alagad nagbalik giraray sa kadagaan na saiyang tinubuan.\n4 Asin nahihiling an mga katawohan na yaon sa sarong kamugtakan nin makuring karigsokan, asin idtong mga parasalakat na Gadianton na nagtutukaw sa mga tukawan nin paghuhukom--- habang agaw-agaw an kapangyarihan asin autoridad nin kadagaan; pinagbaleng sa gilid an mga kasugoan nin Diyos, asin daeng tama maski kadikit sa atubangan nya; dae naggigibo nin hustisya sa mga kaakian nin mga tawo;\n5 Pinagkokondena an matatanos nin huli kan saindang pagkamatanos; pinapabayaan an may sala asin an marigsok na buhi na dae pinapadusahan nin huli kan saindang kuwarta; asin pagkatapos pinapatukaw sa opisina bilang pamayo kan gobyerno, namamahala asin naggigibo uyon sa saindang mga kagustuhan, na tangani sinda puwedeng makakua nin ganada asin kamurawayan kan kinaban, asin, pagkatapos, na sinda puwedeng grabe kasayon na maggibo nin adulteryo, asin maghabon, asin manggadan, asin gumibo na uyon sa saindang pansadireng mga kagustuhan---\n6 Ngonian ining dakulang kadaendatahan nag-abot sa mga Nephita, sa laog nin dae pa dakul na mga taon; asin kan si Nephi mahiling ini, an saiyang puso nagdakula na igwa nin kamondoan sa laog kan saiyang daghan; asin siya nagkurahaw nin kasakitan kan saiyang kalag:\n7 Oh, maibalik ko lang an sakuyang mga aldaw sa mga aldaw kan sakuyang ama na si Nephi sa enot pa sanang pagluwas sa kadagaan nin Jerusalem, na tanganing makapa-ogma kaiba niya sa pinagpromisang kadagaan; na kaidto an saiyang mga katawohan masayunon na pagpagiromdomon, pusog na nagsusunod sa mga kasugoan nin Diyos, asin maluyang mahikayat na gumibo nin kadaendatahan; asin sinda madali na nagdadangog sa mga tataramon nin Kagurangnan---\n8 Iyo, kun an sakuyang mga aldaw iyo man kaidtong mga aldaw, kuta na an sakuyang kalag mag-oogma sa pagkamatanos kan sakuyang mga katugangan.\n9 Pero hilnga, ako napamugtak na iyo ini an sakuyang mga aldaw, asin na an sakuyang kalag mapapano nin kamondoan nin huli kaining karigsokan kan sakuyang mga katugangan.\n10 Asin hilnga, ini nangyaring naglipas na ini kaidto yaon sa sarong torre, na yaon sa hardin nin Nephi, na yaon sa may halawig na agihan pasiring sa pinakamerkado, na yaon sa laog kan siyudad nin Zarahemla; kun kaya, si Nephi nagluhod kan saiyang sadire sa may torre na yaon sa saiyang hardin, na an torre man haranihon sa may pintuan kan hardin kun saen yaon an halawig na agihan.\n11 Asin ini nangyaring naglipas na igwa nin mga tawo na nag-aaragi asin nahiling si Nephi habang saiyang pinapabulos an saiyang kalag para sa Diyos sa ibabaw nin torre; asin sinda nagdaralagan asin nagsabi sa mga katawohan kun ano an saindang nahiling, asin an mga katawohan nag-arabot na nagkatiripon-tipon nin kadakulon na tanganing puwede nindang maaaraman an kausa kan grabe kadakulang pagtatangis nin huli sa karigsokan nin mga katawohan.\n12 Asin ngonian, kan si Nephi magtindog saiyang nahiling an kadakulon na mga katawohan na nagkasararong nagkatiripon-tipon.\n13 Asin ini nangyaring naglipas na siya nagbukaw kan saiyang nguso asin nagsabi sa sainda: Hilnga, tadaw ta kamo nagkasararong nagkatiripon-tipon kan saindong mga sadire? Na tanganing ako magsasabi kan saindong mga kadaendatahan?\n14 Iyo, nin huli ta yaon ako sa ibabaw kan sakuyang torre na tanganing ako puwedeng makapagpabulos kan sakuyang kalag sa sakuyang Diyos, nin huli kan grabent gayo an kamondoan kan sakuyang puso, na nangyari nin huli kan saindong mga kadaendatahan!\n15 Asin in huli kan sakuyang pagmumundo asin pagtatangis kamo nagkasararong magtiripon-tipon kan saindong mga sadire, asin nagngangaralas; iyo, kamo kaipong magngalas nin huli ta kamo naitao na na tanganing an diyablo iyo an may dakulang pangangaputan kan saindong mga puso.\n16 Iyo, paano kamo nagtugot na magpadara sa sugot niya na nagmamawot na ihulog an saindong mga kalag pababa pasiring sa daeng kasagkoran na kasakitan asin daeng katapusan na pagtios?\n17 O magsolsol kamo, magsolsol kamo! Tadaw ta kamo magagadan? Magbalik kamo, magbalik kamo sa Kagurangnan nindong Diyos. Tadaw ta saiya kamong pinapabayaan?\n18 Ini nin huli ta saindong pinatagas an saindong mga puso; iyo, kamo dae nagdadangog sa boses nin marhayon na pastor; iyo, sainda siyang pinag-angat na mag-anggot laban saindo.\n19 Asin hilnga, embes na tiritipon-tiponon kamo, laen lang na kamo magsosolsol, hilnga, kamo saiyang ipagkaralat-kalat na tanganing kamo magigin kame para sa mga ayam asin mga layas na mga hayop.\n20 O, napaano na saindong pinaglingawan an saindong Diyos sa mismong aldaw na saiyang pinagligtas kamo?\n21 Pero hilnga, ini iyo tanganing makakua nin ganada, tanganing pag-omawon kan mga tawo, iyo, asin ta kamo puwedeng makakua nin bulawan asin plata. Asin saindong ipinamugtak an sindong mga puro sa mga kayamanan asin mga daeng halagang mga bagay kaining kinaban, nin huli kamo nanggadan, asin nanalakat, asin nanghabon asin nagsaksing putik kontra sa saindong mga kataid, asin naggibo kan gabos na manera nin kadaendatahan.\n22 Asin nin huli kaining kausa an pagsakit mag-aabot sa saindo laen lang kun kamo magsosolsol. Nin huli ta kun kamo dae magsosolsol, hilnga, ining bantog na siyudad, asin man an gabos na ining mga bantog na mga siyudad na yaon sa palibot, na yaraon sa kadagaan kan satuyang pagsasadire, kukuahon na tanganing kamo mayo nang lugar sa sainda; nin huli ta hilnga, an Kagurangnan dae magtatao sa saindo nin kusog, na arog kaidtong naggibo na niya, na magtitindog kontra sa saindong mga kaiwal.\n23 Nin huli ta hilnga, kaya sinabi nin Kagurangnan: Ako dae magpapahiling sa mga daendata kan sakuyang kusog, sa saro na sobra sa iba, laen lang na ini mangyari sa sainda na nagsosolsol kan saindang mga kasalan asin magdadangog kan sakuyang mga tataramon. Ngonian kun kaya, ako gusto na kamo makahiling, sakong mga katugangan, na ini mas marhay pa para sa Lamanita kesa saindo laen lang kun kamo nagsosolsol.\n24 Nin huli ta hilnga, sinda mas pang matatanos kesa sa saindo, nin huli ta sinda dae nagkasala kontra sa dakulang kaaraman na saindo nang naresibe; kun kaya an Kagurangnan magigin maheherakon sa saindo; iyo, saiyang palalawigon an saindang mga aldaw asin pagulpihon an saindang mga banhi; magin na kamo hayagan na dedestrosohon laen lang kun kamo magsosolsol.\n25 Iyo, an pagsakit mpasaindo nin huli sa dakulang abominasyon na naggigikan sa pag-iriba nindo; asin kamo nagkasararo kan saindong mga sadire pasiring duman, iyo, pasiring duman sa sikretong banda na pinag-establisa ni Gadianton!.\n26 Iyo, an pagsakit mag-aabot sa saindo nin huli kaining kapa-abaw-abawan na saindong pinagtugutan na maglaog sa saindonga mga puso, na iyo an nakapagpalangkaw sa saindo lampas pa sa bagay na marhay nin huli kan saindong grabe na gayong mga kayamanan!\n27 Iyo, pagsakit mapapasaindo nin huli kan saindong kadaendatahan asin mga abominasyon!\n28 Asin lean lang kun kamo magsosolsol kamo magkakaparara; iyo, magin an saindong mga daga gikan sa lalawgon kaining kinaban.\n29 Hilnga ngonian, ako dae nagsasabi na ining mga bagay mangyayari, sa sakuya, nin huli t a ini bako gikan sako na nakakaaram na an mga bagay na ini totoo nin huli ta an Kagurangnang Diyos iyo an naghimo sa sakuyang maipaaram sa sakuya, kun kaya ako nagtetestigo na an mga ini mangyayari.\n# posted by Unknown @ 3/31/2006 06:06:00 PM


#1 sa drug watchlist sa Capalonga, nabadil kan pulis - BICOL STANDARD | Bicol News\nHome Bicol Bicol News Camarines Norte Drugs News #1 sa drug watchlist sa Capalonga, nabadil kan pulis\n#1 sa drug watchlist sa Capalonga, nabadil kan pulis\nCAPALONGA, CNorte November 15, 2016 (Bicol Standard) – Mayo nang buhay si Nonelon Hernandez y Parale, an pig coconsiderar na No 1 sa Priority Drug Watchlist sa banwaan na ini kan siya mabadil kan pulis sa buy bust operation kasubagong alas 9:25 nin aga.\nSegun sa pulis, an pinag sararong fuerza kan pulis sa Camarines Norte an naglansar nin buy bust operation sa P-1, Brgy. Calabaca, tanganing madakop na an pinaka pusikit na para tinda nin shabu, digdi.\nAlagad, pakatapos sanang magka-oyon si Hernandez asin an nagsagin-sagin na parabakal nin shabu, suboot naka malesya an suspechado, kaya nagprobar na magbunot ini kan saiyang badil.\nAn sabi kan pulis, dae na ninda hinalat pang ma-enotan na badilon ni Hernandez, kaya pinutokan na tulos siya kan darang service pistol ni PO2 Rommel L. Orante, na nagserveng back-up security sa nasambit na operasyon.\nIdinalagan pa kuta sa hospital si Hernandez, alagad ipig declarar na gadan na kan nag attender na doctor.\nAn suspechadong drug pusher tinamaan nin bala sa saiyang daghan, sabi kan doctor sa Camarines Norte Provincial Hospital (CNPH) Annex, sa Brgy. Catioan, sa banwaan na ini.\nNakakua an mga imbestigador nin sari-saring evidencia sa krimen, arog kan calibre .38 na armas ni Hernandez, 4 na bala, sarong sachet na may laog nin shabu, 3ng pidasong P100.00, na ginamit na marked money para sa buy bust operation, mga pina-alang na dahon nin marijuana, 2ng pinaputok nang capsula nin 9mm asin iba pang mga evidencia sa pag gamit nin illegal na bulong.\nAn bangkay kan suspechadong para tinda nin shabu an dinara sa St. Martha Funeral Homes, sa Brgy Poblacion, digdi.\n#1 sa drug watchlist sa Capalonga, nabadil kan pulis Reviewed by Bicol Standard on Tuesday, November 15, 2016 Rating: 5\nTags : Bicol Bicol News Camarines Norte Drugs News


HULI KAN RTL, COVID-19: P10k ayuda kan DA sa manga paraoma\nPili, Camarines Sur – Abot sa total na diez mil pesos cada paraoma nin paroy an makakarecibe nin ayuda finansyal hale sa Department of Agriculture (DA) na apektado kan Enhanced Community Quarantine (ECQ) asin si nahuring subsidiya finansyal na apektado kan pagbagsak kan presyo nin paroy kan nakaaging taon 2019 kasunod kan implementasyon kan Rice Tarrification Law (RTL).\nSi regional information officer Emily Bordado kan DA Bicol nagpahayag sa entrevista kan Bicol Mail na sa ngonian pigpupunan nang idistribuer an enot na P5,000 para sa mga apektado kan pagbagsak kan presyo kan paroy kan nakaaging aranihan kan 2019 alagad calificado digdi si may umahan nin sagcod sa sarong hektarya pababa.\nIgwang total na 89,884 benipisyaryong mga paraoma hale sa provincias kan Camarines Sur, Albay, Sorsogon asin Masbate alagad dai kabale an Camarines Norte asin Catanduanes huli ta dikit digdi an rice farmers asin igwa man sindang ibang biyaya hale sa ahencia.\nAn Camarines Sur na iyo an may mahiwas na kaomahan kumpara sa tolo pang provincia igwang total na 42,017 benipisyarong paraoma.\nSinabi pa kan DA Bicol an mga calificadong mga paraoma dapat rehistrado sa Registry System for Basic Sector in Agriculture lambang municipyo alagad digdi sa Camarines Sur nagagi pa sa pinal na validation kan Capitolyo Provincial sagcod inaprobaran kan DA asin an subsidiya finansyal makukubra sa Land Bank of the Philippines.\nAn fondo hale sa Rice Tarrification Law asin pinaagi sa LBP, sabi pa ni Bordado.\nAn ika-duwang P5,000 itatao kan DA bilang cash subsidy sa mga paraoma nin paroy bilang ayuda sa mga apektado kan ECQ.\nAn programang ini inaapod na Financial Subsidy to Rice Farmers (FSRF), an cinco mil pesos parte kan iniciativo kan ahencia nganing matabangan an mga paraoma na nagtatanum para sa sarong hektarya o hababa pa, na yaon sa laog kan 24 provincias na sakop kan Rice Farmers Financial Assistance (RFFA). An P3-B na FSRF fund hale sa 2020 General Appropriation Act.\nAn FSRF bilang interbensyon kan gobierno nganing suportaran an mga paraoma na apektado kan pinalawig na ECQ huli kan COVID-19 pandemic.\nDai paman pinaluwas kan DA kun perang mga benipisyaryo digdi sa Bicol mantang nagpapadagos pa an pagtipon kan listahan hale mga technician kan Municipal Agriculturist Office kan LGUs. (DPAureus)


Mapa kan Camarines Sur na ipinapahiling an kinamumugtakan kan syudad kan Naga\nRehiyon Rehiyon Bikol\nMga Distrito ika-3ng distrito kan Camarines Sur\nMga Barangay 27\nAlkalde John Bongat (LP)\nNagin ciudad Desyembre 15, 1948\nOpisyal na Websayt www.naga.gov.ph\nHiwas 84.48 km²\nCoordinates 13°37'N 123°10'E\nSi John Bongat, sarong abogado, an presenteng alkalde kan syudad nin Naga. Saiyang sinalidahan si Jesse Robredo kan taon 2010.\nIgwang duwang panginot na lugar pankomersiyo an Naga. Ini an Central Business District I (bisto sa apod na Centro) asin Central Business District II.\nSa CBD I igwa nin manlalain na negosyo arog kan mga bangko, botika, restaurants, department stores asin iba pa. Yaon man igdi an Naga City Public Market na bakalan kan mga preskong gulay, karne, asin mga produktong Bikolnon arog kan pili asin abaka.\nAn CBD II na yaon sa may Triangulo asin Lerma maheheling an Bicol Central Station na nagooperar nin mga biyahe pasiring sa mga kataraid na munisipsyo asin siyudad pati man an mga biyaheng paduman sa Manila. Yaon man digdi an Jesse Robredo Coliseum na an ikaduwang pinakadakulang coliseum sa Pilipinas pagkatapos kan Smart Araneta Coliseum.\nAn syudad nin Naga iyo an sentro kan edukasyon sa Bikol nin huli sa dakol na institusyon nin halangkaw na pagkanood digdi. Kabali an: Ateneo de Naga na Unibersidad na pinapadalagan kan mga Heswita; Unibersidad kan Nueva Caceres (dating Nueva Caceres an apod sa syudad kan pananhon nin mga Kastila) na panginot na unibersidad sa taon nin pagkamukna asin bilang kan estudyante; sagkod Universidad de Sta. Isabel na pinapadalagan kan mga madre kan Daughters of Charity asin an pinakágurang na eskwelahan na normal para sa mga babae sa Harayong Subangan.\nDZGE 855 kHz (Filipinas Broadcasting Network)\nDZTN 891 kHz (Audiovisual Communicators, Inc.)\nDWAI-AM 1071 kHz (RGMA Network, Inc.)\nDWDE-AM Aksyon Radyo 1359 kHz (ABS-CBN Corporation)\nDZVO 1413 kHz (Audiovisual Communicators, Inc.)\nPinaghugot gikan sa "https://bcl.bywiki.com/w/index.php?title=Syudad_nin_Naga&oldid=173609"\nIning pahina huring pinagbago kan 1 Hulyo 2018, alas 15:07.


Home / Albay / Legazpi City / Albay, nagsuspinde nin klase ngonyan\nAlbay, nagsuspinde nin klase ngonyan\nBicol Standard Newspaper Wednesday, January 17, 2018 Albay, Legazpi City\nLegazpi City – Sinuspinde ngonyan na aldaw, Enero 17, 2018, kan Gobyerno Provincial kan Albay an klase sa gabos na level, pampubliko o pam pribado man.\nSa intrivista kay Dr. Cedric Daep kan APSEMO – Albay Public Safety and Emergency Management Office, sinabi kaini na dahil ini sa magdamlag na uran na nadanasan sa bilog na probinsiya asin sa nakatalaan na maghugpa pa na grabeng uran sa mga masunod na mga oras.\nPaliwanag ni Daep, kasubangging alas 10:00 pa sana, naka Yellow warning (MONITOR weather conditions) na an Albay, alagad ngonyan na aga, nakataas na ini sa Orange Warning (ALERT for possible danger and evacuation)\nSa presente, mahibog na panganuron suboot an nakapatos ngonyan bako sana sa ALbay kundi sa bilog na Bicol Region na pwedesir na magdara nin mas matitindi pang uran..\nKatakod kaini, inavisuhan man an gabos na mga namamanwaan na mag ingat bako lang sa baha kundi pati man sa landslides.\nPipapreparar man an gabos para sa posibleng evacuations.\nMiyentrastanto, matinding mga pagbaha man an nadadanasan sa probinsiya kan Catanduanes huli sa magdamlag man na pagbulos nin pag uran.\nSa banwaan kan Virac, nagsagibo nan in rescue operation sa barangay Gogon, huli ta sagkod iksan (beywang) na an baha.\nDahil digdi, nagpaluwas nan in kasuguan si Mayor Sammy Laynes na minasuspinde kan klase puon Kinder sagkod High School. (Vince Villar)\nAlbay, nagsuspinde nin klase ngonyan Reviewed by Bicol Standard Newspaper on Wednesday, January 17, 2018 Rating: 5


Pamibi ki Ina bakong pagparibok - Bayan CSur\n‘‘Para sa pamibi na mapundo na an mga nangyayaring extrajudicial killing, mapundo na an madugong gyera laban sa droga, iyo an samuyang intensyon bakong pagparibok mantang dai nagdadangog an gobierno ni Duterte na pundohan na an nangyayaring garadan na an mga biktima iyo an pobre asin inocenteng namamanuan’’, sabi kan Bayan Camarines Sur.\nSi Nelsy Rodriguez, lider kan Bayan nagpahayag sa entrevista kan Bicol Mail na saindang kinukondenar an pagsikwal sa saindang grupo kan coastguards na makaparticipar sa actividades relihoso sa paagi kan fluvial procession mantang preparado na an saindang mga parasagwan sa baroto na kabali sa mabotong kan Pagoda ni Ina.\nGrabe an saindang kaangotan huli ta malinaw na pagtinak-tinak sa saindang deretso sa pagtubod sa Mahal na Dios asin ki Nuestra Señora de Peñafrancia apesar na nagpaaram pa sinda sa Palasyo igwa sindang guidelines na dapat sunod sa pag-ayon sa grupo nin voyadores alagad hinarang kan coastguards.\n‘’Suppression’’ sa Bayan na makabali sa grupo kan voyadores orog na an pagpamimi ki Ina mantang lunad kuta na sinda sa anom na baroto na tinutogan kan simbahan. Dai sinda pinabali kan coastguards kan Camarines Sur sagcod na kinumfiscar si tarpaulin na nakasurat an ‘’Stop the Killings’’ na igwa man ngani kaini sa mga simbahan, sabi pa ni Rodriguez.\nSinabi pa an saindang parasagwan igwa darang Pamibi ki Ina. Sa ika-duwang parapo ‘’Magtalubo lugod kami sa pagtubod, paglaom asin pagkamoot.\nTawan lugod kami nin isog-boot sa pakikipaglaban asin tabang nin mahal na grasya nin Dios tanganing manindugan laban sa pagratak nin buhay dulot kan gyera kontra droga, todo gyera kontra sa mga progresibong pwersa, kurapsyon, injusticia, asin dating pagmidmid sa dignidad asin derechos humanos orog na kan mga kasaraditan asin mga api sa sociudad.’’\nSa ika-tolong parapo kan pamibi ‘‘An makatotoanan na pagbabago sa buhay nin banwaan asin nasyon makua kan mga namamanuan sa paagi nin muklat na pagkasararo asin sararong paghiro laban sa karatan asin injusticia sa tabang kan biyaya nin Mahal na Dios’’


Lunes-lunes minasugo ako nin mabakal nin Philippine Star sa centro kan Naga nganing mabasa ko sa nagririsik-risik na dyaryo, bakong sa FB o social media an column na Hindsight ni F.(Francisco Sionil Jose), an pinaka-paborito kong parasurat sagkod na magtalikod sa kinaban kan naka-aguing Enero 6, 2022 kan magpahingalo na an saiyang puso antes kuta siyang ipairaron sa angioplasty.\nAntes na mabasa ko an mga sinurat niyang nobela arog kan Poon, Pretenders, an saiyang librong may titulong Why We are Hungry (Rats in the Kitchen, Carabaos in the Closet), an mga paborito kong parasurat iyo sa Nick Joaquin aka Quijano de Manila, Bienvenido N. Santos na sakuyang mentor sa The Grass Roots literary magazine kan University of Nueva Caceres, Jose Garcia Villa na sarong poet o makata sa tataramon na English, si Luis G. Dato, sarong Bikolano, si Conrado de Quiros, asin si depuntong Nick Prieto saka nagkakapira pang iba.\nPero kan makahapit ako sa La Solidaridad, an bookstore ni Manong Frankie sa Ermita, Manila asin nakabakal ako kan nagkakapirang libro niya arog kan Rosales Saga, naguin idolo ko nang parasurat na Pilipino sa tataramon na English si F. Sionil Jose. Asin dai ko na binubutasan an saiyang column sa Star poon kaidto.\nMaski an tataramon na Bikol an gusto kong paurogon asin isurat y basahon kan kadaklan bako lang nin mga Bikolano kundi pati kan ibang Pilipino asin kan mga dayuhan patin kan mga Amerikano.\nTa pano an saiyang lenguahe sa tataramon na English simple, madalimg maintindihan nin ordinaryong parabasa, bilang sarong taga-baryo, sarong Pilipino asin namomoot sa sadering banwaan.\nSaro siyang National Artist sa Literature, saro siyang Ramon Magsaysay Awardee on Journalism asin lider nin mga parasurat bako lang sa Pilipinas kundi sa enterong South East Asia.\nAn saiyang mga sinurat na estorya, nobela, artikulo, opinion, columns ipigdakit sa bale 28ng tataramon sa enterong kinaban asin konsideradong pinaka-dakul na parabasa kan saiyang mga sinurat sa bilog na kinaban.\nMedyo kontrobersyal si Manong Frankie ta maski ngani paborito niya an tataramon na English, konbinsido siya sa Amerika na nagtao nin Public Education sa mga Pilipino pero pag-abot sa politika independiente an saiyang paninindugan.\nKontra siya sa kolonyalismo lalo na an kolonyalismo mismo laban sa kapwa Pilipino, kalaban niya an mga elitista asin oligarkiya, tubod siya na palpak an administrasyon ni Cory ta garo man lang ipinadagos si kapalpakan ni Marcos pakatapos kan EDSA , kontra siya sa pagreynar kan ABS-CBN sa aire maguin sa TV o sa radyo bako sa ngaran nin libreng pamamahayag kundi sa mga abuso kaini lalo na an mga pagbalga kan ley asin dai pagbayad nin tamang buwis asin dai pa lang nahahaloy pigtatsaran niya si Maria Ressa kan Rappler na nanggana daa nin Nobel Peace Prize kan nagtalikod na taon apesar mayo man lamang ining sinurat patungkol sa katoninungan kan kinaban asin pagpa-asenso kan mga kinapobrehan.\nNagtutubod siya na si Ressa ahente kan mga nasyones sa sulnupan asin an solamenteng trabaho iyo an tukdulon an nakatukaw na gobyerno Pilipino.\nNarisa ko an mga reaksiyon sa Facebook asin social media kan mga Bikolano, may mga Atenista, may mga Isabeleni na nagtutubod sa dakulang kontribusyon ni F. Sionil Jose sa kinaban nin pagsurat pagsurat, literature, politika asin mass media.\nNagpoon siya kan saiyang pagsurat poon aki pa sa lindong nin mga simpleng paratukdo sa elementarya duman sa Rosales Pangasinan, inspirado ni Dr. Jose Rizal sa pagsurat kan Noli asin Fili, nag-adal sa Manila, nagtrabaho sa mga dyaryo asin magazines asin naguin kagalang-galang na parasurat bako lang sa Pilipinas kundi sa bilog na kinaban.\nNagtapos siya kan saiyang biyahe bilang parasaurat tungkol man guiraray sa kompleanyo kan sadering banwaan na Rosales asin an pinaka-ultimo an saiyang surat para sa sadering maisog na puso na nagpalawig kan saiyang buhay sa laog kan 97ng taon.\nPaaaram Manong Frankie. Paaram F. Sionil Jose, dai ka nungka malilinganwan pati an saimong mga sinurat sagkod nuarin pa man.


“Paliwanagon Nindo an Saindong Ilaw” Tanganing Mapamuraway an Diyos | Pag-aadalan\nBASAHON SA Afrikaans Albanian Aleman Amharic Angolan Sign Language Arabic Armenian Aymara Azerbaijani Bassa (Cameroon) Belize Kriol Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Cibemba Croatian Czech Damara Danish Digor Douala Dutch Efik Español Estonian Fijian Finnish Fon Ga Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Ibanag Icelandic Iloko Indonesian Ingles Isoko Italiano Kabiye Kannada Kikamba Kikaonde Kikuyu Kinyarwanda Kirghiz Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Luo Luvale Macedonian Malagasy Malay Malayalam Marathi Marshallese Mbunda Mongolian Myanmar Nahuatl (Guerrero) Nahuatl (Huasteca) Ndebele (Zimbabwe) Ndonga Nepali Ngabere Norwegian Nzema Oromo Ossetian Pangasinan Persian Pidgin (Cameroon) Polish Ponapean Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (South Africa) Setswana Shona Sidama Silozi Sinhala Slovak Slovenian Sranantongo Swahili Swati Swedish Tagalog Tajiki Tamil Tetun Dili Thai Tigrinya Tiv Tongan Tsonga Turkish Tuvaluan Twi Tzeltal Tzotzil Ukrainian Uzbek Vietnamese Wolaita Xhosa Yoruba Zulu\n“Paliwanagon nindo an saindong ilaw sa atubangan nin mga tawo, tanganing . . . pamurawayon ninda an saindong Ama.”—MAT. 5:16.\nApuwera sa pakikikabtang sa ministeryo, paano pa niyato papaliwanagon an satong ilaw?\nPaano nakakatabang an satong Kristiyanong pagkasararo para magkainteres an mga tawo sa katotoohan?\nTaano ta mahalagang marhay ngunyan na magdanay kitang mapagbantay?\n1. Ano an espesyal na dahilan niyato para maggaya-gaya?\nNAKAKAUGMA nanggad madangog an mga pag-uswag na naeeksperyensiyahan kan mga lingkod ni Jehova! Kan nakaaging taon, regular kitang nakapagkondukta nin labing 10,000,000 na pag-adal sa Bibliya. Ipinapahiling nanggad kaini na pinapaliwanag kan mga lingkod nin Diyos an saindang ilaw! Asin isipa an minilyon na interesado na nag-atender sa Memoryal. Paagi kaiyan, naaraman ninda an dapit sa pagkamuot na ipinahiling ni Jehova kan itao niya an pantubos.—1 Juan 4:9.\n2, 3. (a) Ano an dai nakakaulang sa sato na ‘magliwanag bilang mga ilaw’? (b) Basado sa sinabi ni Jesus na nakasurat sa Mateo 5:14-16, ano an pag-uulayan niyato?\n2 Sa bilog na kinaban, manlain-lain na lengguwahe an tinataram kan mga lingkod ni Jehova. Pero, dai iyan nakakaulang sa sato na magtao nin nagkakasararong pag-umaw sa satong Ama, si Jehova. (Kap. 7:9) Ano man an satong nagimatan na lengguwahe o sain man kita nakaistar, puwede kitang magliwanag “bilang mga ilaw sa kinaban.”—Fil. 2:15.\n3 An pag-uswag na namamasdan niyato, an pagkasararo na igwa kita, asin an pagigin mapagbantay na hinihinguwa niyatong mapagdanay gabos nakakakontribwir tanganing makatao kita nin kamurawayan ki Jehova. Sa artikulong ini, pag-uulayan niyato kun paano iyan naisasagibo.—Basahon an Mateo 5:14-16.\nITAO AN IMBITASYON\n4, 5. (a) Apuwera sa paghuhulit, paano ta pa mapapaliwanag an satong ilaw? (b) Ano an mga pakinabang kan satong pagigin mabuot? (Hilingon an ritrato sa kapinunan kan artikulo.)\n4 “Dai kaya nin siisay man na magdanay na maimbod asin totoo sa Kagurangnan sa natatadang mga aldaw na ini . . . apuwera na sana kun aaprobetsaran niya an oportunidad na paliwanagon an saiyang ilaw.” Iyan an sinabi sa artikulong “Light in the Darkness,” na ipinublikar sa The Watch Tower na Hunyo 1, 1925. Dangan sinabi pa sa artikulo: “Dapat niyang gibuhon ini paagi sa pagpaabot kan maugmang bareta sa mga tawo, asin paagi sa pamumuhay kauyon kan liwanag.” Malinaw na an sarong paagi na pinapaliwanag niyato an satong ilaw iyo an paghulit kan maugmang bareta asin paggibo nin mga disipulo. (Mat. 28:19, 20) Apuwera kaiyan, mapapamuraway niyato si Jehova paagi kan satong Kristiyanong paggawi. Minamasdan kan mga kagharong asin kan mga nag-aagi an satong paggawi. An satong mainamigong ngirit asin pagbati magtatao nin marahayon na impresyon dapit sa sato asin sa Diyos na satong sinasamba.\n5 Sinabi ni Jesus sa saiyang mga disipulo: “Sa paglaog nindo sa harong, magtaong galang kamo sa mga nakaistar diyan.” (Mat. 10:12) Sa lugar kun sain parating naghuhulit si Jesus asin an mga apostol, kinaugalian na kan mga tawo na imbitaran sa saindang harong an mga estranghero. Sa dakul na lugar ngunyan, bako na iyan an kaugalian. Pero an saimong marahay asin mainamigong gawi-gawi mantang sinasabi mo kun taano ta nagbisita ka, sa parati nakakabawas sa negatibong iniisip kan kagharong o sa saiyang pagkasuya. An mabuot na ngirit iyo sa parati an pinakamarahay na introduksiyon. Napatunayan man iyan kan mga tugang na nagpapatotoo sa publiko gamit an cart. Mantang nagka-cart, posibleng marisa mo na sa parati marahay an reaksiyon kan mga tawo pag nagngingirit ka asin binabati mo sinda. Tibaad mapahiro sinda kaiyan na magrani sa sato asin kumua kan satong mga publikasyon. An saimong pagigin mabuot puwede man makatabang tanganing makapuon nin pag-uulay.\n6. Paano pinahiwas kan sarong may edad nang mag-agom an saindang ministeryo?\n6 Sarong may edad nang mag-agom sa Inglatera an may mga kamatian kaya haros dai na sinda makapagharong-harong. Huli kaiyan, nagdesisyon sinda na paliwanagon an saindang ilaw sa luwas mismo kan saindang harong. Nagdidispley sinda sa sarong lamesa nin nagkapirang publikasyon na basado sa Bibliya pag oras na kan pagsundo kan mga magurang sa mga aki ninda hali sa kaharaning eskuwelahan. Dakul an nagkainteres asin nagkua kan Questions Young People Ask—Answers That Work, Volume 1 asin 2, pati man mga brosyur. Sarong payunir na sister na kakongregasyon ninda an nag-iba sa mag-agom sa ginigibo nindang pagpapatotoo. An pagigin mainamigo niya saka an gikan sa puso asin sinserong paghihinguwa kan mag-agom nakapahiro sa saro sa mga magurang na mag-adal nin Bibliya.\n7. Paano mo matatabangan an mga bagong abot sa saindong lugar?\n7 Sa nakaagi pa sanang mga taon, dakul na nasyon an naglangkaw an bilang nin mga refugee. Ano an puwede mong gibuhon para matabangan an mga arog ninda na mamidbid si Jehova asin maaraman an saiyang katuyuhan? Bilang pagpupuon, puwede mong adalan kun paano sinda babation sa sadiri nindang lengguwahe. Makakatabang sa saimo an JW Language app. Apuwera kaiyan, ano kaya kun adalan mo an pirang frase na puwedeng makakua kan saindang interes? Dangan tibaad puwede mo nang itukdo sinda sa jw.org para ipahiling an manlain-lain na video asin publikasyon na makukua sa saindang lengguwahe.—Deut. 10:19.\n8, 9. (a) Anong praktikal na mga tabang an inaako ta sa pagtiripon sa tahaw kan semana? (b) Paano matatabangan kan mga magurang an saindang mga aki na magpartisipar sa mga pagtiripon?\n8 Mamumuton na itinao ni Jehova an Pagtiripon Mapadapit sa Pamumuhay Asin Ministeryo tanganing urog kitang magin epektibo sa ministeryo sa langtad. An praktikal na mga instruksiyon na inaako ta sa pagtiripon na ini nakakatabang sa dakul sa sato na mas magkaigwa nin kumpiyansa sa pagdalaw liwat asin pagkondukta nin pag-adal sa Bibliya.\n9 Naobserbaran kan dakul na bisita na nagpapartisipar an satong mga aki sa mga pagtiripon. Mga magurang, tabangan nindo an saindong mga aki na paliwanagon an saindang ilaw paagi sa pagtukdo sa sainda na magkomento sa sadiri nindang tataramon. An saindang simple asin udok sa pusong mga komento nakakapahiro kun minsan sa mga bagong interesado na mamidbid an katotoohan.—1 Cor. 14:25.\nHINGUWAHON NA UROG PANG MAGKASARARO\n10. Paano makakatabang an pampamilyang pagsamba tanganing urog pang magkasararo an pamilya?\n10 An saro pang paagi na mapapaliwanag mo an saimong ilaw iyo an paghihinguwang urog pang magkasararo an saimong pamilya asin an kongregasyon. An sarong paagi na magigibo ini kan mga magurang iyo an pagkaigwa nin regular na programa nin Pampamilyang Pagsamba. Dakul na pamilya an iiniba diyan an paghiling nin JW Broadcasting kada bulan. Pagkatapos maghiling kan programa, puwede nindong tukaron kun paano iaaplikar an mga puntong itinampok. Pag namamayo sa pampamilyang pagsamba, dapat isaisip kan magurang na an paggiyang kaipuhan nin sarong aki iba man sa kaipuhan nin sarong tin-edyer. Ibagay an pag-aplikar kan materyal na ginagamit sa pag-adal tanganing makinabang an lambang miyembro kan pamilya.—Sal. 148:12, 13.\nNakakapakusog na marhay an pagpahiling nin interes sa mga may edad na (Hilingon an parapo 11)\n11-13. Paano makakakontribwir an gabos sa pagkasararo kan kongregasyon tanganing matabangan an iba na paliwanagon an saindang ilaw?\n11 Paano makakatabang an mga hoben na urog pang magkasararo an kongregasyon asin sa siring madagka an iba na paliwanagon an saindang ilaw? Kun saro kang Kristiyanong hoben, puwede mo daw hinguwahon na magpahiling nin interes sa mga may edad na? Sa magalang na paagi, puwede mo saindang ipaistorya an saro sa mga eksperyensiya ninda sa halawig na panahon na paglilingkod ninda. Mahihiling mong nakakapakusog nanggad ini, asin ika pati sinda parehong mas magigin motibado na paliwanagon an ilaw nin katotoohan. Asin gabos kita puwedeng magin pasuhan na maugmang akuon an mga nag-aatender sa Kingdom Hall. Kun gigibuhon ta iyan, urog pa kitang magkakasararo asin tibaad makapahiro iyan sa mga bisita na paliwanagon man an saindang ilaw. Kaiba sa puwede mong gibuhon an mainamigong pagngirit sa mga bisita, asin tibaad pagtabang sa mga baguhan na makahanap nin matutukawan. Hinguwahon na ipabisto sinda sa iba tanganing magin pamugtak an buot ninda.\n12 Kun inasignaran kang manginot sa pagtiripon bago maglingkod sa langtad, dakula an maitatabang mo sa mga may edad na para makikabtang sinda sa ministeryo. May mga teritoryo daw na angay para sa sainda? May mga pagkakataon na tibaad mas marahay na ipartner mo sinda sa mga mas hoben tanganing mag-alalay sa sainda. Marahay man na magin mapagsabot sa mga nalilimitaran na an nagigibo huli sa mga kamatian asin kamugtakan sa buhay. Iyo, an saimong pagigin makonsiderasyon asin pagigin mapagsabot makakatabang sa mga hoben o may edad, eksperyensiyado man o baguhan, tanganing maihulit ninda nin may kaigutan an maugmang bareta.—Lev. 19:32.\n13 Napahiro an salmista na sabihon nin makusog: ‘Kaniguan karahay asin kaniguan kaugma na an magturugang [mag-irok na magkairiba] na may pagkasararo!’ (Basahon an Salmo 133:1, 2.) Paagi sa mga pagtiripon kan mga Israelita, nakinabang nanggad sinda sa marahay na impluwensiya kan ibang mga nagsasamba ki Jehova. Garo iyan lanang panglahid na mahamot saka nakakarepresko. Puwede mo daw hinguwahon na magin marahay na impluwensiya, na nakakakontribwir sa pagkasararo kan saimong mga kapagtubod? Kun ginigibo mo na iyan, angay ka nanggad na komendaran. Pero puwede mo daw ‘buksan nin lubos an saimong puso,’ sabi ngani, na hinihinguwang gibuhon iyan nin mas urog pa asin sa gabos na panahon?—2 Cor. 6:11-13.\n14. Ano an puwede mong gibuhon tanganing paliwanagon an saimong ilaw sa mga pagtaraid mo?\n14 Puwede mo daw na urog pang hinguwahon na paliwanagon an saimong ilaw kan katotoohan sa Bibliya sa mga pagtaraid mo? Paagi sa saimong mabuot na mga tataramon asin gibo, posibleng marhay na magkainteres sinda sa katotoohan. Haputon an sadiri: ‘Ano daw an paghiling sako kan mga kataraid ko? Hinihinguwa ko daw na magin pirming malinig asin areglado an harong saka mga pagsadiri mi tanganing makadagdag sa kagayunan kan samong lugar? Matinabang daw ako sa iba?’ Pag nakikipag-ulay sa ibang mga Saksi, puwede mo daw sindang paistoryahon kun paano an saindang kabuutan asin marahay na paggawi nagkaigwa nin marahay na epekto sa mga kaparyente ninda, pagtaraid, katrabaho, o mga kaeskuwela? Posibleng marhay na makakadangog ka nin marahayon na mga eksperyensiya.—Efe. 5:9.\nMAGDANAY NA MAPAGBANTAY\n15. Taano ta mahalagang marhay na magdanay kitang mapagbantay?\n15 Dakula an epekto kan satong kaisipan sa paghihinguwa niyatong mas paliwanagon pa an satong ilaw. Pauruutrong sinadol ni Jesus an saiyang mga disipulo: “Magdanay kamong mapagbantay.” (Mat. 24:42; 25:13; 26:41) Siyempre, kun iniisip tang an “grabeng kasakitan” harayo pa, na iyan siguradong maabot pero bako sa panahon ta, maiwawara ta an satong pakamati nin pagkaapurado sa gibuhon na paghuhulit. (Mat. 24:21) Imbes na magliwanag na marhay an satong ilaw sa satong mga pagtaraid, mapiraw-pitaw iyan asin puwede pa nganing maparong.\n16, 17. Ano an puwede mong gibuhon tanganing magdanay kang mapagbantay?\n16 Mantang lalong naggagrabe an mga kamugtakan sa panahon na ini, kaipuhan niyato gabos na magdanay na mapagbantay. Pag huminiro na si Jehova, gigibuhon niya iyan sa tamang panahon. Mayong kuwestiyon diyan. (Mat. 24:42-44) Mantang dai pa iyan nag-aabot, magin mapasensiya, asin magdanay na mapagbantay. Basahon an Tataramon nin Diyos aroaldaw, asin magin mapagbantay may koneksiyon sa pagpamibi. (1 Ped. 4:7) Hurop-hurupon an marahayon na halimbawa kan mga tugang na hiling-hiling sa saindang buhay na magaya-gaya sinda sa pagdadanay na mapagbantay asin pati man sa paghihinguwa nindang paliwanagon an saindang ilaw. Saro diyan an eksperyensiyang mahihiling sa artikulong “Setentang Taon na Pagkapot sa Gayad kan Gubing nin Judio,” na ipinublikar sa An Torrengbantayan na Abril 15, 2012, pahina 18-21.\n17 Magin sibot sa nakakapakusog na mga aktibidad asin pakikiasosyar sa mga tugang. Matao iyan saimo nin dakulang kaugmahan, asin maririsa mong garo baga marikas na nagdadalagan an oras. (Efe. 5:16) Kan nakaaging siglo, sibot-sibot an satong mga tugang asin dakul sindang naisagibo. Alagad, mas dakul kitang naisasagibo ngunyan sa paggiya ni Jehova. Dai lamang niyato hunaon na mapapaliwanag ta nin arog kaini kaliwanag an satong ilaw.\nAn mga pagsungko sa pagpastor nagtatao sa sato nin oportunidad na magkaigwa kan kadunungan na nasa Tataramon nin Diyos (Hilingon an parapo 18, 19)\n18, 19. Paano kita matatabangan kan mga elder sa kongregasyon na magin mapagbantay asin aktibo? Magtao nin halimbawa.\n18 Nakakapakusog sa pagtubod na maaraman na dai nakakapugol sato an pagkabakong perpekto niyato tanganing makapaglingkod kita ki Jehova sa paaging inaako niya. Kaya, apresyaron an probisyon ni Jehova na “mga balaog na tawo,” an mga elder sa kongregasyon. (Basahon an Efeso 4:8, 11, 12.) Sa sunod na may magdalaw na elder saindo, aprobetsaran an oportunidad na iyan tanganing makanuod ka sa saiyang kadunungan asin makinabang sa saiyang sadol.\n19 Duwang elder sa Inglatera an nagduman sa sarong mag-agom na naghagad sainda nin tabang. Namamatian kan agom na babayi na dai nagigibo kan agom niya an papel kaini bilang espirituwal na payo. Inadmitir kan agom na lalaki na bako siyang matibay na paratukdo asin dai siya nag-iiskedyul nin regular na pampamilyang pagsamba. Tinabangan kan mga elder an mag-agom na isip-isipon an halimbawa ni Jesus. Dai pinabayaan ni Jesus an saiyang mga disipulo asin isinaisip niya an saindang mga pangangaipo. Dinagka kan mga elder an agom na lalaki na arugon si Jesus. Dinagka man ninda an agom na babayi na magin mapasensiya. Nagtao man an mga elder nin praktikal na mga suhestiyon kun paano sindang duwa magtitinabangan para magkaigwa sinda nin pampamilyang pagsamba kaiba an duwa nindang aki. (Efe. 5:21-29) Pag-abot nin panahon, kinomendaran kan mga elder an agom na lalaki sa saiyang mga paghihinguwa. Pinakusog ninda siya na magpadagos lang asin manarig sa banal na espiritu na tabangan siyang magin marahay na espirituwal na payo. An pagkamuot asin kabuutan na ipinahiling kan mga elder nakatabang sa pamilya na paliwanagon an saindang ilaw.\n20. Ano an magigin resulta kun papaliwanagon mo an saimong ilaw?\n20 An salmista nagkanta: ‘[Maugma] an gabos na natatakot ki Jehova, na naglalakaw sa Saiyang dalan.’ (Sal. 128:1) Kun pinapaliwanag mo an saimong ilaw—paagi sa pag-imbitar sa iba na maglingkod sa Diyos, paagi sa paggawi na nakakakontribwir sa pagkasararo, asin paagi sa pagdadanay na mapagbantay—magigin mas urog kang maugma. Maririsa kan iba an marahay mong mga gibo, asin dakul an mapapahirong pamurawayon an satong Ama.—Mat. 5:16.


Mga hapot sa mga director y politico | catanduanestribune.com news\nMga hapot sa mga director y politico\n1,263 views · 0 comments ·\nSa mga narabyang consumidor dahelan kan mga nacaaguing brownouts sa islang maogma, magayon na maghorop-horop kung ngata nakaabot kita sa camogtacan na ini.\nKung batid kamo magbasa kan inaapod na Power Demand-Supply Outlook, mahiling ninyo duman na an total na capacidad kan Catanduanes Grid minaabot sa 15.13 megawatts. Sa ngonian na taon sana ini. Cotana, kung sinunod kan SUWECO an saendang obligasyon na ipatogdoc an Capipian minihydro sa San Miguel na dapat mahaman sa Deciembre 2018, maabot pa sa 17 megawatts an total capacity.\nIni sobra-sobra pa sa 11.7 megawatts na peak load kan isla sa ngonian.\nNgata ta kulang? Limitado an tubig sa minihydro power plants sa Solong, Hitoma asin Balongbong, dae ngani veinte porciento kang dapat na produksyon.\nUyag an tolong maquina kan Napocor diyan sa Marinawa, an saro ngani dae pa nag-oroandar magpoon ini ideliber kan supplier.\nBago pa man an 2018, hinari na kan NPC an pinakadaculang genset, an 3.6-megawatt na Daihatsu na dating pinaandar kan CPGI na nagproducir kin pinakabaratong corriente sa halagang nueve pesos cada kilowatt-hour, compara sa P15-P17 per kwh kan mga diesel genset.\nNabaratohan daa an NPC sa arquila kan Dificelco na un milyon cada taon, na puede man cotanang halangkawan ini depende sa hororon. Dae na pig-renew an lease agreement o renta kan maquina apesar na iguang contrata an CPGI sa cooperatiba na magsupply nin corriente sagcod 2021.\nCaya, an naging solusyon kan board sa pangengenotan ni presidente Alex Ang Hung, an duwang lider kan probinsiya na si Cong Cesar y Gob Boboy, taraman an NPC na paandaron otro an 3.6-MW Daihatsu. An problema sana, aabuton pa nin duwa sagcod apat na semana y an corriente mas mahal ta diesel na an gagamiton.\nIni temporary sanang solusyon, ta sa 2019 pinagheheling kan Dificelco na duwa sagcod apat na megawatt na naman an magiging kakulangan por dahel sa gaasenso na an islang maogma.\nNgonian, nag-abiso na man an NPC sa Dificelco na magconducta nin Competitive Selection Process (CSP) para madagdagan an saendang caipuhan na corriente. An problema, na naman, iguang inaprobaran an BOD kan 2014 na 2nd amendment sa ESA kan SUWECO na an katuyuhan, harimbawang magkulang an isla nin corriente, dapat impormaran kan Dificelco an SUWECO y an SUWECO naman an masuplay kan kakulangan.\nInda kung ano an mga nasa isip kan mga director kan 2014 kung ngata nag-oho sinda sa areglong ini. Camo na tabi an maghapot sa saenda kung ano an rason ngata ginakudan ninda nin aregolyas sa dungo an cooperatiba para guyodon na sana kung saen na lab-ogan mapunta.\nHanggan sa ngonian, dae man isi kan mga director, cabale na an tolong soboot bako sa consumidor an boot, kung ano an gigibohon sa pagbalga kan CPGI y SUWECO sa saendang power supply agreements. Segun sa mga ingeniero sa Dificelco, milyones na kilowatt-hours an dae naisuplay kan duwang companya sa Dificelco. Dae man daa nagkahang an 2014 board sa ESA nin penalty clause o probisyon na matao nin penalidad sa dae pagsunod sa contrata.\nAno na ngonian an gigibohon ninda, manganga na sana? Panahon na sa junta directive sa pangengenotan ni Ang Hung na mag-aksyon sa bagay na ini minsan minana man sana ninda an problema. Sabi ngani daa ni Cong Cesar, trabaho niyo an, camo an magresolbar. Dae man daang pakialam an duwang lider kan isla kung sisay an tamaan, basta an gabos na gigibohon kan mga director pabor sa consumidor.\nHapoton man indo an mga politico, lalo na an mga nasa lehislatibo, kung ngata mahagad man sinda na i-takeover kan NEA an Dificelco. Makasiguro daw kita na bakong tawo-tawo sa posporo nin power supplier an ikahang kan NEA sa Marinawa? Kung iyan mangyari, daculang insulto sa satong mga lideres pati mga constituentes...


Mag-agom, sinaksak asin sinulo an harong - BICOL STANDARD | Bicol News\nHome Bicol News News Mag-agom, sinaksak asin sinulo an harong\nMag-agom, sinaksak asin sinulo an harong\nSAN VICENTE, CNORTE—An mag-agom na may sadire nin poultry sa banwaan na ini an nakuang gadan, na may nagkapirang tama nin saksak sa saindang hawak, pagkatapos na haros matuprod nin kalayo an saindang harong sa banwaan na ini.\nSa report kan mga imbestigador, sinabi ni PO2 Marivic Rivera, an parataram kan Municipal Police station digdi, na an mag-agom namidbid na iyo sinda Romeo Liwag, 59, asin Raquel, 57.\nSinda nakuang gadan sa saindang harong sa barangay Calabagas, poco mas o menos 6:58 nin bangui.\nAn mag-agom pareho igwa nin tama nin saksak sa saindang payo asin sa tagiliran, sabi ni Rivera.\nIpinahayag kan imbestigador na nakua si Raquel sa laog kan saindang dikit pang maabot na matuprod na harong, mantang si Romeo, nakadapa sa daga, poco mas o menos 50 metros an distancia sa saindang fishpond, na yaon sa laog kan saindang propiodad.\nAn mga nakaheling kan pangyayari nag-osip sa mga awtoridad na naheling ninda an duwang katabang sa harong, nagkapirang minutos antes na mag arab-adab an kalayo na marikas nagdadalagan parayo sa nasusulong harong.\nPigtutubodan kan mga imbestigador na an motibo kan pag gadan posibleng iyo an panhahabon sa mga victima. (With report from Francis Elevado/DWFB)\nMag-agom, sinaksak asin sinulo an harong Reviewed by Bicol Standard on Tuesday, February 25, 2014 Rating: 5


Sarong Pambihirang Eksibit nin Bibliya sa Rouen, Pransia\nAn Samong Pagpapatotoo sa Publiko\nBASAHON SA Afrikaans Albanian Aleman Amharic Arabic Armenian Azerbaijani Azerbaijani (Cyrillic) Basque Bicol Bislama Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Español Estonian Ewe Fante Finnish Galician Georgian Griego Gujarati Hapon Hebreo Hiligaynon Hungarian Iloko Indonesian Ingles Italiano Kabyle Kannada Kikaonde Kinyarwanda Kirghiz Kirundi Kongo Koreano Krio Lithuanian Malagasy Malayalam Maya Mingrelian Mixe Myanmar Nahuatl (Central) Nahuatl (Huasteca) Ndebele (Zimbabwe) Norwegian Oromo Persian Polish Portuguese Portuguese (Portugal) Pranses Punjabi Romanian Ruso Samoan Sepedi Serbian Serbian (Roman) Setswana Sinhala Slovak Slovenian Swahili Swedish Tahitian Tajiki Tarascan Telugu Tigrinya Tlapanec Tojolabal Totonac Tsonga Turkish Tzeltal Tzotzil Ukrainian Umbundu Urdu Valencian Vezo Welsh Xhosa Zapotec (Isthmus) Zulu\nSarong Pambihirang Eksibit nin Bibliya sa Pransia\nRinibong bisita na nagduman sa 2014 Rouen International Fair sa parteng amihanan kan Pransia an nagkaigwa nin oportunidad na mahiling an sarong magayunon na booth na tampok an tema na “An Bibliya—Kaidto, Ngunyan, Asin sa Maabot.”\nMay mga flat-screen monitor sa luwas kan booth na nagpi-play nin video manungod sa suanoy na mga manuskrito nin Bibliya, na nakakakua kan atensiyon kan dakul na bisita. Sa laog, maaaraman kan mga bisita an manungod sa mga praktikal na suhestiyon na yaon sa Bibliya, an pagigin tama kaini pag-abot sa kasaysayan asin siyensiya, asin an hiwas kan distribusyon kaini.\nIpinahiling man sa eksibit kun paano naingatan an Bibliya sagkod sa satong panahon asin na makukua na iyan ngunyan kan binilyon na parabasa sa lain-lain na format, nakaimprenta man o elektroniko. Tinawan an mga bisita nin libreng kopya kan New World Translation, sarong bersiyon nin Bibliya na ipinublikar kan Mga Saksi ni Jehova sa labing 120 lengguwahe.\nDakul na bisita an nagpahayag kan saindang pasasalamat sa paghihinguwa kan mga Saksi para mabasa kan dakul na tawo an Bibliya. Sarong babayi kaiba an sarong grupo nin mga tin-edyer na tinatabangan niya an nagsabi mantang naghihiling sa eksibit: “An Bibliya sarong pamana para sa sato gabos. Búhay na libro iyan. Pag binabasa ko iyan, nahahanap ko an solusyon sa mga problema ko.”\nSarong 60 anyos na lola an dai makapaniwala na puwede siyang makakua nin libreng kopya nin Bibliya. Sinabi niya: “Dapat na punan giraray niyato gabos na basahon ini huling kaipuhan niyato gabos ini!”


Aki kan radyo\nDEKADA OTSENTA, nagdakula ako na sarong aki kan radyo. Sa Lupi kaidto kun sain an porsyento kan sagawsaw sa signal kan telebisyon orog na dakula kisa sa linaw kan lawog ninda Coney Reyes asin Vic Sotto sa Eat Bulaga, nangongorog an radyo bilang elektronikong pang-aling asin ini minadurar sa bilog na aldaw. Minapoon ini sa mga bareta pagkaaga asin minatapos sa Santo Rosaryo pagkabanggi. Bago an pangodto, kasabay kan pagluto sa kusina an mga pang-kusinang programa kaidto, asin an sarabay na pangodto kasaro man kan pang-odtong bareta. Sa banwaan na kadto daing mga sasakyan na mariribok lain sa skates sa riles, an harararom na boses kan mga parabareta siring ka Sal Fortuno, Gil Belangel I, Henry Briguera, asin iba pa, iyo an madadangog na minaaniningal sa banwaan pagkaodto. Siring man na pag-abot kan hapon, pinapatuninong an gabos kan mga drama sa radyo, kadaklan mga istorya nin pagkamoot o mga istoryang gikan sa tunay na mga eksperyensiya kan mga paradangog. Klaro pa sako an komedyang satiriko na "Karenderiya nin Aling Celia" kaidto sa dzGE, na an mga karakter mga ordinaryong namamanwaan kaiba naman an mga nagpapadalagan sainda, aroaldaw ining minapagiromdom sa subliminal na lebel asin pangirit na paagi kan salang nangyayaring sa sosyudad. Yaon man an mga dulang panradyo pagkabanggi na kadaklan mga istorya nin pakikipagsapalaran sa buhay, igwa man mga aksiyon, na mina-aling pasiring sa pagturog pagkatapos man kan pambangging pamibi.\nKami sa harong, huli ta pareho igwang hanapbuhay an sakong mga magurang, nakabakal man kami nin telebisyon, asin paghaluy-haloy, pati betamax, dai na nagdadangog nin mga dramang panradyo pagkabanggi. Kun kaya, pagkaaga sa eskwelahan, dai ako makatumpar sa urulay kan iba kong mga kaklase na daing palya sa pagdangog nin mga pambangging programa sa radyo. Huli kaiyan, paminsan-minsan, minadangog na sana ako nin radyo. Pagkaaga, maogma an urulay ta nakakasali ako.\nKasabay kan radyo kaidto an mga babasahon na an katuyuhan iyo na mang-aling o mag-entertain, siring sa komiks na inaarkila mi kaidto, na sa ngunyan haros gadan na, minsan sa aktibong pagbuhay kaini liwat kan ibang mga parasurat.\nGinigiromdom ko an radyo, kun sain an paggiromdom igwang kaibang paghidaw. Huli man ta an radyo ngunyan pipira na sana asin bako nang arog kaidto kabuhay. Ini dara naman kan pag-abot kan mga bagong teknolohiya siring kan internet asin cable television, ibali ta na man an barato asin malalaoman na mga VCD asin DVD stalls sa centro kan Naga. Makusog an pagkakan kan iba pang porma nin media sa radyo, perpektong gayo an linyang "video killed the radio star." Mala ngani ta an mga mayor na estasyon nin radyo sa Manila madadalan naman sa Cable TV, para naman ini sa advertisers asin sa orog na mahiwas na audience share.\nKan nagklase akong high school sa Ateneo, mga huring taon na gayod ito kan aktibong broadcast industry sa Bicol. Kaidto an oras na sinusunod kan Ateneo dzGE time pa, ngunyan Bloomberg time na. Hanggan nagkawarara na si mga bistadong taga-radyo kaidto, nagparadikit si mga estasyon na AM, an natada haros gabos FM na musika an enot na katuyuhan. Kaidto, yaon pa sa Naga si Salvador Royales na pirmi tang madadangog bilang kagsurat kan mga drama sa radyo. Sa hiling ko, si Badong Royales na an ama kan dramang panradyong Pilipino. Ngunyan, nagsusurat pa man giraray siya, alagad sa hiling ko, dai naman mahaloy, padagos nang mapapara an arte kan dramang panradyo huli man ngani sa mga preskong teknolohiyang nag-aarabutan.\nAn penomenon kan RMN-dwNX sa Naga iyong gayo an resulta kaini. An RMN sarong FM station alagad mina-function siring sa AM, an mga bareta dakul pa man an nakakadangog, dagdag naman digdi an kulturang popular na naibabalangibog kan estasyon. Alagad huli man ta kakadikit na—kun bako man na mayo na—an mga paradangog nin radyo, dawa an siring na mga estasyon namemeligro man na kakanon kan iba pang porma nin media.\nAgyat ini sa mga akademya sa Bikol na adalan an direksyon kan lokal na media bago pa man an pagtaong pansin sa orog na dakulang kinaban nin nag-iirinotan na impormasyon. Asin ini kaipuhan nang gibohon ngunyan, bago pang padagos na puhuon kan makukusog na puwersa an nagdadanay na probinsyal na karakter asin istruktura kan radyo. Kanugun sana an magagayon na dara sato kan radyong haloy na nagsirbi sato asin naghurma kan satong agi-agi kaidto. Kanugun ini kun dai man lang ilalaog sa mga pag-aadal, kaiba na an pag-aadal sa mga sistema nin lokal na pagbabareta, pag-aram kan publiko kan radyo, pag-adal kan kultura bilang basehan sa pagpadalagan kan mga programa, pati naman an pag-arkibo kan mga dramang nag-aragi. Kun magigibo ta ini, iyo, "video may kill the radio star," alagad an mga katukduan dai nanggad mapapara sa satong agimadmad bilang mga aki kan radyo.